text:
PDR ta exigi pa pone destaho publico di waf na barcadera on hold
ORANJESTAD(AAN)– Na ultimo ora a ricibi un comunicado di Democracia Real den cual nan ta bisa cu Democracia Real (PDR) a tuma nota di e boletin cu Sr. Parish a manda pa trahadornan di Valero, informando nan cu e Refineria a sera indefinidamente, te ora haya otro comprador of condicionnan di Mercado mehora.
E posicion tuma pa e refineria a cuminsa costa nos trahadornan nan trabao.
A base di un strategia di desaroyo di San Nicolas cu Democracia Real tabata preparando, como un scenario di rescate di San Nicolas, den caso cu Refineria sera definitivamente y no tin otro compania interesa, PDR ta lanza un peticion urgente pa para tur decision di destaho publico of plannan di muda waf pa Barcadera, te ora cu e ultimo esfuerzonan ser hasi pa rescata e refineria di un ciere definitivo.
Considerando e impacto di cualquier decision encuanto di e Refineria actualmente, Gobierno di MEP lo mester laga cualquier decision di benta of continuidad di e Refineria y cambio den contract, pa e proximo Gobierno.
Democracia Real lo sinta na mesa cu e gerencia Refineria y su eventual propietario nobo pa yega na un pakete di belasting cu ta duna Aruba su husto compensacion pa e sosten cu e pais ta duna e operacion aki. Pero, e no mester ta algo cu ta perhudica e refineria su competitividad internacional.
Sin embargo, como un partido visionario y cla pa maneha cualquier crisis, PDR ta exigi cu mester laga e opcion habri cu San Nicolas por bira e waf di container y sede nobo pa Zona Liber, caminda cu hopi tereno cu actualmente ta ser ocupa pa tuberianan, tankinan y machinnan plantanan di refineria, lo por ser pavimenta pa por carga containernan ariba dje.
E Power House nan lo por sigui funciona pa duna San Nicolas y becindario coriente y hunto cu e mulinanan di biento di Vader Piet, via de red di WEB y ELMAR, pa resto di Aruba.
Sin e Refineria San Nicolas lo por habri su costa pa lamar cu un waterfront boulevard conectando Zeewijk (patras di brandweer) te cu First Avenue di Colony. Tanto ariba cliff na Rodger´s Beach y na Baby Beach tin oportunidad inmediato pa desaroyo di turismo cu Boutique Hotel chiquito, creando asina e maximo cantidad di oportunidad di negoshi pa nos propio hendenan di San Nicolas y Aruba.
E recuperacion por dura algun aña, pero e lo bin! San Nicolas y Aruba port a trankil cu PDR den Gobierno.
E resultado por ta un San Nicolas cu un Waf di Container, Zona Liber, empresanan di distribucion di mercancia, Produccion di Coriente (dos power house) y Turismo.
Sin embargo y concluyendo: Democracia Real semper ta prefera pa e refineria keda habri, opera di manera eficiente y contribui cu desaroyo di San Nicolas y Aruba.
PDR lo negocia te na ultimo pa por logra esaki, cu un prioridad pa Aruba haya un fair share di belasting pa e responsabilidad cu e pais ta carga y pa e Refineria contribui maximalmente, den su posibilidadnan economico.


c: text/html

text:
Edmond Croes ta denuncia Melvin Tromp na Ministerio Publico
Wega di palabra, yama hende pa ladron y kier cera hende mester yega na un fin!
ORANJESTAD (AAN): Pa difamacion continuo yena cu mentiranan flagrante!! Un keho ta worde prepara pa asina worde entrega na Miniserio Publico contra di Melvin Tromp, parlamentario di AVP. Esaki ta despues cu tin suficiente prueba di tanto grabacion- y publicacionnan unda Melvin Tromp haci su mes culpabel na difamacion riba Edmond Croes den publicidad. Ya ta pa 6 vez cu el a presenta den un programa radial unda cu den tur e ocasionnan aki e ta lanza mentira y ta calumnia pisa contra Edmond Croes. Mester por tin ley cu ta proteha ciudadano di worde ataca dje forma aki. Su mas reciente difamacion inhusto ta bisa cu di ruman pa ruman a move 65 miyon Florin na malversacion di fondonan di Lotto pa Deporte. Ademas su otro declaracion unda e ta pretende cu TUR, TUR, TUR proyecto di Lotto a worde otorga na Edmond Croes.
Otro declaracion ta un asunto di un construccion na Sta. Cruz, unda cu a cobra 385 mil Florin na donatie, cual a pasa via compania di Edmond Croes, cual ta otro mentira flagrante.
Melvin a declara cu e trabao aki a costa 40 mil Florin y e resto a bay den saco di Edmond Croes!
Den otro publicacion e parlamentario a skirbi cu Edmond Croes a cobra 1.2 miyon pa un campaña di publicidad pa hiba algun ganador waak concierto na Miami. Otro mentira y atrobe ta difama Edmond Croes.
Un serie di mal informacion ta worde duna cual ta crea un impresion completamente eroneo di e realidad, unda intencionalmente kier difama y instiga contra sr. Edmond Croes, simplemente pasobra Edmond Croes ta oponiendo e Gobierno aki na grandi.
E yamadanan na e emisora local ta e prueba di mas grandi, esta cu pueblo ta reacciona riba e mal impresion cu Melvin ta crea. E instruccion a worde duna pa prepara e keho formal cu mas tarda awe tardi lo keda entrega na Fiscal Blanken!
Nos ta den un pais democratico unda e reglanan di wega mester keda limpi y cu berdad! Melvin Tromp ta cruza tur liña aki y como tal ta actua contra varios articulo di ley y ta haci su mes culpabel di smaad, Croes a bisa.
Tin libertad di expresion sigur, pero loke Mevlin Tromp ta haciendo ta sobrepasa tur limite di libertad di expresion! Simplemente no por sigui acepta mas su mentiranan na un manera sistematico, segun Edmond Croes.

robotstxt: allowed

filter: keep


text:
E di 12 Expo y Competencia di Obra y Arte recicla ta cuminsa!
ORANJESTAD (AAN): AHATA su Comision di Medio Ambiente tin 12 aña caba organisando e competencia di obra y arte recicla. E aña aki sigur esaki lo wordo organisa un biaha mas durante 15 pa 26 di april, 2013. E ultimo dia pa inscribi ta dialuna 1 di april pa categorianan individual/grupo y pa School lo ta dia 15 dia maart. Cas di Cultura lo ta sede un biaha mas pa e gran exposicion aki, apertura lo ta 15 di april pa 3:00pm.
Durante añanan AHATA su Comision di Medio Ambiente ta organizando e expo y competencia aki, nos por mira hopi creatividad, unda cu e participantenan a reuza y lo por sigui reuza, foam bleki, plastic, papel, glas, aluminium of carton y uzando adicional verf y lijm.
Lo tin 7 diferente categoría: kleuter scol, scol basico di 1ste te cu 3de klas, scol basico 4de te cu 6de klas, scol secundario, individual amateur, individual profesional y grupo/hotel/negoshi. Tur participante lo haña un certificado y e ganadornan lo haña premionan di diferente sponsor.
E hurado lo basa nan escogencia riba: e producto cu a wordo uza, creatividad, detaye y acabado, porcentahe di material recicla uza, tecnica cu a wordo uza, kiko por haci cu e objecto, si e participante a uza e materialnan re-uza y por ultimo si e participante a uza uno of mas di materialnan re-uza.
AHATA Comision di Medio Ambiente ta invita pueblo pa visita e exposicion na Cas di Cultura di dialuna pa diabierna di 2:00pm pa 6:00pm y admira e creatividad cu nos comunidad ta ofrece. Entrada ta gratis. Di e forma aki AHATA ta desea di corda nos comunidad riba e 3-R: Reduci, Resusa, Recicla.
Un danki di antemano ta bai na Coca Cola main sponsor di e Expo y Competencia y na tur otro sponsors cu di un manera of otro ta haci e competencia, exposicion aki posibel.
Como un toque interesante y valioso nos ta ofrece un tayer di arte di carton na e participantenan di e competencia. Un danki special na señor Jose Brouzzo facilitador di e tayer aki y un danki special na Talk of the Town main sponsor di e tayer aki.
Pa inscribi of haya mas informacion por yama libremente entre dialuna pa diabierna durante ora di oficina na 5822607 of email vanessa@ahata.com Bini un y bini tur. Sea creativo y consciente pa cuida nos medio ambiente!


text:
Bringamento y incidente
ORANJESTAD(AAN)– Ayera na momento cu e pueblo tabata biba sin coriente, a drenta informe cu na Certified tabata tin bringamento formal entre varios persona y cu lo tabata tin hincamento. Pero a bin resulta despues cu nada di hincamento a tuma lugar.
Un cliente hoben a drenta pa haci compras y ora cu el a sali un gang a topa cune pafo y a agredi e hoben cu por mira riba e potret dunando declaracion na polis.
Tambe tabata tin un incidente cu a wordo informa, cual tabata di un cliente di supermercado na Savaneta, Winter Garden, cual cliente lo a pasa door di porta di glas y herida su mes. Mas informe riba e caso aki no a haya.


text:
Ortografia di papiamentu
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
Ortografia di papiamentu (òf papiamento na Aruba, papiamentu na Boneiru i Kòrsou) ta enserá e reglanan di puntuashon i di skirbi e idioma. E ortografia di papiamentu ta varia un poko entre esun uzá den Antias Hulandes, ku tabata disidí pa e gobièrnu di Kòrsou for di aña 1976, i esun uzá na Aruba. Algun diferensia entre esun di Antias i esun di Aruba ta e preferensia di pronunsiashon di algun lèter i kon ta skibi sierto palabra en general. Mihó bisá, e preferensia di tin reglanan fonétiko òf etimológiko. Un diferensia di e idioma mes ta e preferensia di uzo di algun palabra riba otro. (nota: papiamento na Aruba ta skibi otro. por ehèmpel: John ta bay hunto cu mi na mi wela su cas y come pisca crioyo (John ta bai huntu ku mi na mi wela su kas i kome piská kriyoyo). Tur papiadó di papiamentu, tantu na Aruba, Boneiru y Kòrsou ta komprondé otro perfektamente.
Kontenido
- 1 Alfabèt
- 2 Vokal, diptongo i triptongo
- 3 Konsonante
- 4 Aksènt
- 5 Lèter kapital
- 6 Kontrakshon
- 7 Komparashon entre Português, Papiamentu, Kriolu di Guinea-Bissau i Kriolu di Kabu Verdi
- 8 Linknan eksterno
Alfabèt[editá | edit source]
Di e lèternan aki, por modifiká kuater vokal: a, e, i o u.
ñ ta e úniko konsonante ku por modifiká i su nòmber ta eñe.
Ku e lèternan aki tin kuater dígrafo tambe. Esakinan ta ch, sh, dj i zj.
Tur e vokalnan menshoná tin un zonido so, ku eksepshon di e, ku por tin e zonido di shua (ə). Ehèmpel: "tres" vs. "mangel".
Sierto konsonante segun reglanan di Antias[editá | edit source]
Segun reglanan di Antias, tin sierto kaso ora ta huza e konsonantenan c, j, q i x. Esakinan ta:
- Solamente den kombinashon ku otro konsonante, manera ch, dj, èts.
- Den matemátika, kímika, èts.
- Den nòmbernan propio: Carlos, Jacob, Quincy, Xavier
- Esaki no ta inkluí nòmbernan di kariño adaptá di esaki
- Den nòmbernan geográfiko
- Palabranan fiá i adaptá di otro idioma
Vokal, diptongo i triptongo[editá | edit source]
Ora ta skibi palabranan, partikularmente palabranan fiá di hulandes, no ta skibi vokal dòbel, a menos ku ta tende dos vokal den pronunsiashon. Ta nifiká ku, por ehèmpel, no ta skibi "spaar", pero "spar". Algun ehèmpel di palabranan ku si por: oochi, reeduká, koopera, kreensia. Tambe no ta sigui e regla hulandes di pone trema (¨) pa distinguí entre e dos vokalnan.
Den papiamentu por haña varios kombinashon di vokal, òf diptongo. Esaki ta un lista di nan tur:
- Esaki ta un eksepshon di e regla di aksènt grave. Tin hopi palabra ku e diptongo èi i pa redusí signonan ortográfiko na un minimo, a disidi ku ta skibi e diptongo aki sin aksènt.
- Esaki tambe ta un eksepshon di aksènt grave. Tin hopi palabra ku tin e diptongo òu i aki tambe tin ku redusí signonan ortográfiko den tekstonan. Tambe e diptongo au no ta korekto. Por ehèmpel, e palabra mester ta outo, no auto.
Algun regla di vokal i diptongo[editá | edit source]
- No ta kuminsá ningun palabra ni ningun sílaba ku diptongo ku ta kuminsá ku i òf u. Na luga di esaki ta huza y i w.
- Ehèmpel: yabi, wowo.
- No ta skibi e konsonante y entre e vokal i i un otro vokal.
- Ehèmpel: antiano, no antiyano.
- No ta skibi e konsonante w entre e vokal u i un otro vokal.
- Ehèmpel: yuana, no yuwana.
Triptongo[editá | edit source]
Triptongo ta kombinashon di tres vokal. Aki ta lista nan tur:
- Pa limitá aksènt, no ta pone aksènt grave riba e di e triptongo uei, ounke ta pronunsiá un è.
Konsonante[editá | edit source]
Segun e reglanan di papiamentu di Antias, e konsonantenan vet tin algun regla i eksepshon.
- Mantené e sílabanan inisial ab-, ob-, sub- i ad- solamente kaminda e konsonantenan b i d ta zona asina.
- abreviá, pero apstene
- obligá, pero ophetivo
- Pa haña e zonido sonoro di g dilanti e, è òf i, mester interkalá un u.
- guera, no gera
- sigui, no sigi
E regla no ta aplikabel ora ta pronunsiá un shua.
- sanger
- mangel
Sigun reglanan ortográfiko di 1976 ta solamente un konsonante, esta n por a skirbi dòbel, si ta trata di un palabra ku e sufiho di plural -nan. Ehèmpel: pannan, sènnan.Na 2007 a disidi ku ta usa tambe: 1. palabra ku ta kuminsá ku n i ta kompañá pa e prefiho in-. Ehèmpel: innatural, innesesario. 2. palabra ta kaba ku m i ta kompañá pa e sufiho -mentu. Ehèmpel: leimmentu. 3. palabra kompuesto di kua e promé ta kaba ku s i e di dos ta kuminsá ku s.Ehèmpel: dosshen, tresshen. 4 palabra ku ta kuminsá ku p i ta ta kompañá pa e prefiho sup-. Ehèmpel: supprograma.
Aksènt[editá | edit source]
Normalmente, na papiamentu e énfasis di un palabra ta kai semper riba e último sílaba di un palabra ku ta kaba ku konsonante, òf riba e penúltimo sílaba di un palabra ku ta kaba ku vokal. Naturalmente tin eksepshon i pa nota esakinan na papiamentu ta huza dos tipo di aksènt: aksènt grave i aksènt skèrpi. Pa palabranan ku aksènt grave no tin regla spesial. Pa huzo di aksènt skèrpi, tin algun regla.
Ta pone aksènt skèrpi riba tur palabra polisilábiko:
- Unda e énfasis ta kai riba e último sílaba, i e palabra ta kaba ku un vokal:
- piská
- informá
- kachó
- Unda e énfasis ta kai riba e penúltimo sílaba, i e palabra ta kaba ku un konsonante:
- fásil
- hóben
- miéntras
Esaki no ta inkluí palabra ku ta kaba ku un shua siguí pa un konsonante:
- mangel
- amandel
- koper
- Unda e énfasis ta kai kualke otro kaminda ku no ta último òf penúltimo:
- sílaba
- sientífiko
- áwaseru
Aksènt no ta kambia ku palabranan ku ta terminá ku e sufihonan mente òf nan. Si nan tabata tin un aksènt, e ta keda, si no tabata tin, no ta pone un aserka.
Algun ehèmpel:
- íntimo ta bira íntimamente
- fásil ta bira fásilmente
- piská ta bira piskánan
- regla ta bira reglanan
Eksepshon[editá | edit source]
- Si e sílaba ku énfasis mester risibí un aksènt grave i un aksènt skèrpi, no ta pone aksènt skèrpi riba e sílaba.
- No ta pone aksènt skèrpi riba palabranan unda e énfasis ta kai riba e último sílaba, i ta kaba ku un diptongo dekresiente òf un triptongo.
- kabai
- Kòrsou
- Tambe pa redusí huzo di signo ortográfiko, no ta pone aksènt skèrpi riba tabata ku tabatin.
- No ta nesesario pa pone aksènt riba lèter kapital.
- Último i Ultimo ta korekto
Lèter kapital[editá | edit source]
Ta skibi ku lèter kapital:
- E promé lèter na prinsipio di un teksto
- E promé lèter na prinsipio di un frase, esta semper despues di un punto ( . ), un signo di interogashon ( ? ), òf di ekslamashon ( ! )
- E promé lèter di nòmbernan propio di un persona, animal òf opheto
Nòmber di deidat i di personanan divino i nòmber geográfiko ku ta pertenesé na e grupo aki; "San" i "Santa" dilanti un nòmber tambe
- Títulonan òf nòmbernan di dignidat manera
- Sumo Pontífise
- Su Mahestat
- Palabranan prinsipal den títulonan i epígrafenan
No ta skibi ku lèter kapital:
- Nòmber di dianan i lunanan
- djaluna
- aprel
- Nòmber ku ta deriva di nòmbernan geográfiko (sustantivo i athetivo)
- un arubano
- un buki hulandes
- Idiomanan
- papiamentu
- indones
Kontrakshon[editá | edit source]
E uzo di kontrakshon na papiamentu ta hopi komun, partikularmente ora ta papiá. Ta rekomendabel ku ta evitá mas tantu posibel e uzo di kontrakshon den teksto. Den kaso ku mester skibi palabranan ku kontrakshon, ta uza un apóstrofe kaminda tin elishon di un òf mas lèter.
- Algun ehèmpel di elishon di un lèter:
- ta asina - t'asina
- no ta asina - n' t'asina
- yuda e - yud'é
- Algun ehèmpel di huzo di apóstrofe sin espasio entre e apóstrofe i e lèter su dilanti i esun despues:
- kashi di glas - kash'i glas
- kos di hari - ko'i hari
- bleki di lechi - blek'i lechi
Aki tin elishon di e último lèter di e promé palabra i e promé lèter di e di dos palabra.
- Algun ehèmpel di huzo di apóstrofe ku espasio entre e palabra dilanti e apóstrofe i e apóstrofe:
- brel di solo - brel 'i solo
- stèm di kanta - stèm 'i kanta
- bòter di biña - bòter 'i biña
Aki tin elishon di e e promé lèter di e di dos palabra so.
- Ta hopi komun pa huza kontrakshon ku e pronòmbernan personal ami, abo i e. Por huza kontrakshon aki, pero ta preferibel ku ta skibi nan lòs di e verbo su dilanti:
- duna ami - duna mi, dun'ami
- duna abo - duna bo, dun'abo
- duna e - dun'é


c: application/epub+zip

text:
Kontenido
© 2015 Watch Tower Bible and Tract Society of Pennsylvania
Dikon Nos Mester di Salbashon? 3
Hesus Su Morto i Resurekshon—Kiko Nan Por Nifiká pa Bo? 4
E Konmemorashon di e Morto di Hesus—Na Unda i Ki Dia? 7
Pasku di Resurekshon Ta un Fiesta Kristian? 8
Jairo Ta Sirbi Dios ku Su Wowonan 9
Pregunta Ku Beibel Ta Kontestá 16
PREGUNTA KU HOPI HENDE SA HASI TOKANTE TESTIGUNAN DI YEHOVA
Kon Boso Kongregashonnan Ta Organisá?
(Bai na TOKANTE NOS > PREGUNTA KU HOPI HENDE SA HASI)
TÓPIKO PRINSIPAL | DI KIKO HESUS TA SALBA NOS?
“Hende ku a nase di muhé ta biba poko dia i ta yen di problema. Manera un flor e ta habri i ta marchitá. Manera un sombra e ta hui bai i no ta permanesé.”—Yòb 14:1, 2.
For di un prinsipio, hende a soña kon dushi lo ta pa hiba un bida salú i yen di vigor pa semper. Pero lamentablemente, nos ta muri. Pues, e palabranan ku Yòb a bisa mas ku tres mil aña pasá, sitá ariba, te ainda ta bálido den nos tempu.
Tur hende ke biba pa semper. I Beibel ta bisa ku Dios a pone tantu e deseo pa biba pa semper komo e deseo di komprondé kiko esaki ta nifiká den nos kurason. (Eklesiástes 3:11) Awor, pensa un ratu; lo ta lógiko pa un Dios di amor pone den hende un deseo ku no por bira realidat? Si bo bisa ‘nò,’ bo tin rason. E Palabra di Dios ta yama morto nos enemigu i ta primintí ‘ku Dios lo kaba kuné.’—1 Korintionan 15:26.
Sin duda, tur hende ta di akuerdo ku morto ta un enemigu. Niun hende na tinu ta deseá di muri. Ora nos mira peliger nos ta hala kita, skonde òf hui p’e. I ora nos bira malu, nos ta buska tur manera pa bira bon. Nos ta hasi tur loke ta na nos alkanse pa evitá kualke kos ku por kousa nos morto.
Di bèrdat nos tin motibu pa kere ku Dios lo kaba ku e enemigu akí? Klaru ku sí. E Kreador, Yehova Dios, no a krea hende pa biba djis algun aña i despues muri. Morto no tabata parti di Dios su propósito original. Su intenshon tabata pa hende biba pa semper riba tera, i lo e kumpli ku tur loke e primintí.—Isaías 55:11.
Kon Dios lo kaba ku morto? Atraves di historia hende a dediká hopi tempu i energia pa evit’é, pero sin resultado. Te awe hende ta sigui buska un solushon. Sientífikonan a traha bakuna i remedi pa kontrolá algun malesa. Nan a asta investigá e genétika di sernan bibu. Na hopi lugá, kompará ku un 100 aña pasá, awendia hende ta biba mas largu. Pero apesar di tur nan esfuersonan, nan no a logra kaba ku morto. Ta manera Beibel ta bisa: “Tur ta bolbe na stòf.”—Eklesiástes 3:20.
E bon notisia ta ku nos no tin nodi di warda riba inteligensia humano pa haña solushon. Yehova ya kaba a perkurá un medio pa libra nos di morto. E persona ku el a skohe pa hasi esei ta Hesukristu.
TÓPIKO PRINSIPAL | DI KIKO HESUS TA SALBA NOS?
‘Kere den Señor Hesus i lo bo haña salbashon.’—Echonan 16:31.
Apòstel Pablo i Sílas a bisa e palabranan memorabel ei na un wardadó di prezu ora nan tabata den prizòn na Filipo, un stat di Masedonia. Kiko nan tabata ke men? Pa nos komprondé kon fe den Hesus ta konektá ku salbashon for di morto, nos mester haña sa dikon nos ta muri. Ban wak kiko Beibel ta bisa tokante esei.
“SEÑOR Dios a kohe e hòmber i a pon’é den e Hòfi di Edén pa kultiv’é i kuid’é. I SEÑOR Dios a ordená e hòmber, bisando: ‘Di tur palu di e hòfi bo mag kome libremente, ma di e palu di konosementu di bon i malu lo bo no kome, pasobra e dia ku bo kome di dje, lo bo muri sigur.’”—Génesis 2:15-17.
Dios a pone e promé hòmber, Adam, den e Hòfi di Edén, un paradeis riba tera ku tabata yen di bestia i mata bunita. Adam por a kome libremente di e palunan di fruta. Pero Yehova Dios a bis’é klaramente ku ta di ún palu so e no tabatin mag di kome, i el a spièrt’é ku si e kome di dje lo e muri.
Kiko Adam a komprondé ku e spièrtamentu ei? Wèl, e tabata sa kiko morto ta pasobra el a mira bestia muri. Si Dios a krea Adam pa e muri despues di tempu, e spièrtamentu ku Dios a dun’é lo no tabatin sentido. Adam a komprondé ku si e obedesé Dios i no kome for di e palu ei, lo e biba pa semper, pues lo e no a muri nunka.
Tin hende ta pensa ku e fruta di e palu tabata un símbolo di relashon seksual. Pero esei no ta lógiko pasobra Yehova tabata ke pa Adam ku su kasá, Eva, tabata ‘fruktífero i multipliká, i yena e tera i hasi esaki someté na nan.’ (Génesis 1:28) Pues, ta for di un palu literal nan no tabatin mag di kome. Yehova a yam’é “e palu di konosementu di bon i malu” pasobra el a representá e derecho ku Dios tabatin di disidí kiko ta bon i kiko ta malu pa hende. Si Adam lo a keda sin kome di e palu, lo el a demostrá obedensia na Dios i apresio pa tur loke su Kreador a dun’é i hasi p’e.
“[Dios] a bisa Adam: ‘Pasobra bo a . . . kome for di e palu di kual mi a ordená bo, bisando: ‘Lo bo no kome di dje,’ . . . ku sodó di bo frenta lo bo kome pan, te ora bo bolbe na tera, pasobra for di dje bo a wòrdu tumá; pasobra stòf bo ta, i na stòf lo bo bolbe.’”—Génesis 3:17, 19.
Adam a kome di e palu ku Dios a prohibié di kome di dje. E akto di desobedensia akí tabata algu masha serio. De echo, ku e akto di rebeldia akí, Adam a mustra un gran falta di rèspèt i a menospresiá tur loke Yehova a hasi p’e. Ora Adam a kome e fruta prohibí, el a rechasá Yehova i a skohe pa ta independiente di Dios. Esaki a trese konsekuensianan desastroso.
Ku tempu, Adam a muri nèt manera Yehova a bisa. Dios a forma Adam “di e stòf di tera” i a bis’é ku e lo “bolbe na tera.” Adam no a sigui biba den un otro forma òf region. Ora el a muri, el a bira meskos ku e stòf ku Dios a usa pa form’é.—Génesis 2:7; Eklesiástes 9:5, 10.
“Pa medio di ún hende piká a drenta mundu, i morto pa medio di piká, i asina morto a pasa pa tur hende pasobra nan tur a peka.”—Romanonan 5:12.
E desobedensia òf piká di Adam a trese konsekuensianan te den nos tempu. Ora Adam a peka, el a pèrdè, no djis un bida kòrtiku di 70 òf 80 aña, sino e posibilidat di biba pa semper. Ademas, el a pèrdè un bida perfekto, i tur su desendientenan a heredá imperfekshon.
Nos tur ta desendiente di Adam. I ta pa su motibu nos a heredá un kurpa imperfekto sin ku nos tabata ke. P’esei nos ta hasi piká i ku tempu nos ta muri. Apòstel Pablo a deskribí e situashon lamentabel akí ora el a bisa: “Ami ta karnal, bendí komo esklabo di piká. Pober di mi! Ken lo libra mi di e kurpa ku ta hiba mi na e morto akí?” Pablo mes a kontestá su pregunta: “Mi ta gradisí Dios ku lo e hasi esaki pa medio di Hesukristu, nos Señor!”—Romanonan 7:14, 24, 25.
“E Tata a manda su Yu komo Salbador di mundu.”—1 Huan 4:14.
Yehova a perkurá un medio pa kaba ku e efektonan di piká i libra nos di e kastigu di morto eterno. Kiko el a hasi? Yehova a manda su Yu stimá for di shelu p’e nase riba tera komo un hòmber perfekto, meskos ku Adam. Kontrali na Adam, Hesus “no a kometé piká.” (1 Pedro 2:22) P’esei e no a heredá e kastigu di morto, i lo e por a asta keda biba riba tera pa semper.
Pero en bes di esei, Yehova a permití Hesus su enemigunan mat’é. Despues di tres dia, Yehova a resusitá Hesus komo un kriatura spiritual pa e por a bai shelu bèk. Den shelu, Hesus a presentá e balor di su bida humano perfekto na Dios. Asina Hesus por a haña bèk loke Adam a pèrdè pa su mes i su desendientenan. Yehova a aseptá e sakrifisio ei, i esei a hasi posibel pa tur hende ku pone fe den Hesus por biba pa semper.—Romanonan 3:23, 24; 1 Huan 2:2.
Di e manera ei, Hesus a kumpra loke Adam a pèrdè. Hesus a muri pa nos por haña bida eterno. Beibel ta bisa: “Hesus . . . a sufri te na morto i pa medio di e bondat inmeresí di Dios el a eksperensiá morto pa tur hende.”—Hebreonan 2:9.
Loke Yehova a perkurá ta bisa hopi di dje. Pa motibu ku su norma di hustisia ta asina haltu, ta imposibel pa hende imperfekto libra nan mes. Sinembargo, su amor i miserikòrdia a motiv’é pa kumpli ku e norma di hustisia ku e mes a stipulá, maske esaki lo a nifiká ku e mester a duna su mes Yu komo preis di reskate.—Romanonan 5:6-8.
“Kristu a ser lantá for di morto, e promé fruta di esnan ku a bai sosegá. Pasobra ya ku morto a bini pa medio di un hende, resurekshon di e mortonan tambe ta bini pa medio di un hende. Meskos ku den Adam tur ta muri, asina tambe den Kristu tur lo haña bida.”—1 Korintionan 15:20-22.
Sin duda, Hesus a biba i muri riba tera. Pero ki evidensia tin ku el a resusitá? Un prueba palpabel ta ku, despues ku el a resusitá, hopi hende a mir’é na vários okashon i [na diferente] momento. Un biaha el a aparesé na mas ku 500 hende. Apòstel Pablo a skirbi tokante esei den su promé karta na e kristiannan di Korinto. El a bisa ku algun di e hendenan ei tabata na bida ainda, indikando asina ku nan por a duna testimonio di loke nan a mira i tende.—1 Korintionan 15:3-8.
Ora Pablo a skirbi ku Kristu tabata “e promé fruta” di esnan ku a resusitá, e tabata ke men ku otro hende tambe lo lanta for di morto. Hesus mes a bisa ku lo yega e tempu ku “tur esnan ku ta den graf . . . lo sali afó.”—Huan 5:28, 29.
“Dios a stima mundu asina tantu ku el a duna su Yu unigénito, pa tur ku pone fe den dje no bai pèrdí, ma haña bida eterno.”—Huan 3:16.
E promé kapítulonan di Beibel ta konta nos na ki tempu hende a kuminsá muri i kon Paradeis a bai pèrdí. E último kapítulonan di Beibel ta konta di e tempu ku morto lo disparsé i kon Dios lo restorá Paradeis riba tera. Ora e dia ei yega, hende lo por disfrutá pa semper di un bida felis i produktivo. Revelashon 21:4 ta bisa ku “lo no tin morto mas.” Pa garantisá nos ku nos por konfia den e promesa ei, versíkulo 5 ta deklará: “E palabranan akí ta digno di konfiansa i bèrdat.” Yehova ta kapas pa kumpli ku tur loke e primintí.
Abo ta kere ku “e palabranan akí ta digno di konfiansa i bèrdat”? Si bo kontesta ta sí, siña mas tokante Hesukristu i pone fe den dje. Si bo hasi esei, lo bo haña Dios su aprobashon. For di awor Dios lo bendishoná bo rikamente, i lo bo tin e speransa di biba pa semper den un paradeis riba tera kaminda lo no tin morto mas, “ni tristesa ni sklamashon ni doló lo no tin mas.”
TÓPIKO PRINSIPAL | DI KIKO HESUS TA SALBA NOS?
Riba e anochi promé ku Hesus a muri, el a instruí su disipelnan pa rekordá òf konmemorá e sakrifisio ku lo el a bai hasi. El a bisa nan: “Sigui hasi esaki na mi memoria.”—Lukas 22:19.
E aña akí, e Konmemorashon di e morto di Hesus ta kai riba djabièrnè, 3 di aprel, despues ku solo baha. Testigunan di Yehova ta invitá abo i bo famia pa bin skucha un diskurso ku lo splika dikon e morto di Hesus ta asina importante i kon abo por benefisiá di dje.
NOS LEKTORNAN TA PUNTRA . . .
E Encyclopædia Britannica ta deskribí Pasku di Resurekshon komo “e fiesta di mas importante di iglesia kristian.” Pero Pasku di Resurekshon ta un fiesta kristian?
Si bo ke sa si un artefakto ta outéntiko, bo tin ku analisá su detayenan. Di mes manera, pa nos sa si Pasku di Resurekshon ta un fiesta kristian, ta importante pa nos analisá e detayenan ku tin di haber ku e fiesta akí.
Di promé, Hesus a instruí su siguidónan pa rekordá su morto, no su resurekshon. Apòstel Pablo a yama e okashon ei “e sena di Señor.”—1 Korintionan 11:20; Lukas 22:19, 20.
Ademas, segun e Encyclopædia Britannica, hopi di e tradishonnan di Pasku di Resurekshon “no tin nada di haber” ku e resurekshon di Hesus; mas bien, nan “ta bini di kustumbernan popular.” Por ehèmpel, The Encyclopedia of Religion ta bisa lo siguiente tokante e kustumber di usa webu i konènchi: “E webu ta representá un bida nobo ku ta kibra pasa dor di e kaska duru, ku ta un símbolo di morto.” E ta bisa tambe: “Konènchi ta konosí komo un bestia hopi fértil, i p’esei e ta simbolisá komienso di e temporada di lènte.”
Philippe Walter, un profèser di literatura di Edat Medio, ta splika kon e tipo di kustumbernan ei a bira parti di e fiesta di Pasku di Resurekshon. El a skirbi ku Pasku di Resurekshon tabata un selebrashon di “e kambio di klima for di e punto mas friu di wenter, kaminda tur kos ta parse morto, te na e temporada di lènte ora tur kos ta bolbe biba.” El a sigui bisa ku “durante di e proseso di kombertí hende na religion kristian” tabata fásil pa asosiá e fiesta pagano akí ku e resurekshon di Hesus. Ademas, Walter a bisa ku esaki tabata un paso importante pa inkluí “fiestanan kristian” riba e kalènder pagano, loke a habri kaminda pa hopi hende kombertí.
E proseso di “kombertí hende na religion kristian” no a sosodé tempu ku e apòstelnan tabata na bida pasobra nan a fungi komo un “frena” kontra influensia pagano. (2 Tesalonisensenan 2:7) Apòstel Pablo a spièrta ku despues ku lo e ‘no tabat’ei mas, lo a lanta hòmbernan ku lo a trose e bèrdat pa pone e disipelnan bai nan tras.’ (Echonan 20:29, 30) I na final di e promé siglo, apòstel Huan a skirbi ku ya kaba algun hende tabata gaña e kristiannan. (1 Huan 2:18, 26) Pues tabata fásil pa nan kuminsá aseptá kustumbernan pagano.
“No uni ku hende ku no ta kreyente.”—2 Korintionan 6:14
Algun hende por a pensa ku no tabatin nada malu den aseptá sierto di e kustumbernan akí, pasobra esei lo a yuda “e paganonan” komprondé e nifikashon di Hesus su resurekshon mas mihó. Pero Pablo lo no tabata di akuerdo ku esei. Maske el a ser eksponé na hopi kustumber pagano ora e tabata bai di un lugá pa otro den e Imperio Romano, nunka el a adoptá un di nan pa yuda hende haña un mihó komprondementu di Hesus. Al kontrario, el a spièrta e kristiannan: “No uni ku hende ku no ta kreyente. Pasobra ki relashon hustisia tin ku maldat? Òf kiko lus tin en komun ku skuridat? ‘P’esei, sali for di meimei di nan, i separá boso,’ Yehova ta bisa, ‘i stòp di mishi ku loke ta impuru.’”—2 Korintionan 6:14, 17.
Pues, despues di a analisá e detayenan akí, na ki konklushon nos por yega? Nos por mira bon kla ku Pasku di Resurekshon no ta un fiesta kristian.
Historia Di Bida
Imaginá kon bo bida lo ta si e úniko kos ku bo por kontrolá na bo kurpa ta bo wowonan. Mi ruman hòmber Jairo ta den e situashon difísil ei. Tòg su bida tin un propósito. Pero promé ku mi splika esei laga mi konta bo su historia.
Jairo a nase ku un tipo di parálisis selebral ku yama spastische quadriplegie.* E malesa akí ta pone ku e no tin kontrol riba gran parti di su kurpa. Komo resultado, su selebro no por manda señal na su múskulonan, i p’esei e ta sapatiá i su man- i pianan ta trose sin ku e por yuda. Tin biaha, Jairo ta kuminsá sagudí asina tantu ku e ta lastimá su mes, i tambe e por dal otro hende ku ta banda di dje si nan no paga tinu. Pa evitá aksidente, lamentablemente, hopi biaha nos tin ku mara su man- i pianan na e ròlstul.
Jairo a sufri hopi segun ku e tabata krese. Tempu e tabatin apénas tres luna, el a kuminsá haña atake di djimpi, i tin biaha esaki tabata asta pon’é kai flou. Hopi biaha mi mama tabata kore bai hospital kuné den su brasa, pensando ku el a fayesé.
Debí ku kada biaha Jairo su múskulonan tabata trèk sera, ku tempu, su wesunan a deformá. Tempu ku e tabatin 16 aña, el a saka su pèlvis for di lugá i dòkter mester a hasi un operashon grandi na su bèl di pia, hep i pèlvis. Ainda mi ta kòrda kon tur anochi Jairo tabata grita yora di doló ora ku e tabata rekuperando.
Jairo su desabilidat grave ta pone ku e mester dependé kompletamente di otro hende pa yud’é ku aktividatnan di tur dia, manera kome, bisti paña i bai drumi. Mayoria di biaha ta mi mama ku mi tata ta hasi esei. Aunke Jairo mester di yudansa konstante, semper nan ta kòrd’é ku su bida no ta dependé solamente di e yudansa di hende sino tambe di e yudansa di Dios.
Nos mayornan ta Testigu di Yehova i for di tempu ku Jairo tabata bebi nan tabata lesa relatonan bíbliko p’e. Semper nan tabata sa ku bida tin mas sentido ora un persona tin un bon relashon ku Dios. Jairo tin un kurpa frágil ku ta sagudí kada bes, pero apesar di esei e por tin un speransa briante i sólido pa futuro. Sinembargo, semper nan tabata puntra nan mes si Jairo por a kapta e siñansanan di Beibel.
Un dia, tempu Jairo tabata chikitu, mi tata a bis’é: “Jairo, por fabor bisa mi algu. Si di bèrdat bo stima mi, lo bo papia ku mi!” N’e momento ei Jairo su wowonan a yena ku awa. Maske el a trata di ekspresá su sintimentunan ku palabra, e úniko kos ku tabata sali for di su boka ta algun zonido. Papi a sinti su mes malu pasobra el a pone Jairo yora. Pero e manera ku Jairo a reakshoná a mustra ku el a komprondé loke mi tata a bisa; ta gewon papia e no por a papia.
Poko tempu despues, mi mayornan a nota ku tin biaha Jairo tabata move su wowonan lihé lihé komo si fuera e tabata ke bisa nos loke e tabata sinti i pensa. Jairo tabata sinti su mes frustrá ora hende no komprond’é. Ma ora mi mayornan a kuminsá komprondé loke e tabata bisa ku su wowonan i dun’é loke e tabatin mester, e tabata haña un sonrisa grandi riba su kara. Tabata su manera di yama danki.
Un logopedista a duna nos un sugerensia pa yuda nos komuniká kuné: hisa tur dos man ora ku ta trata di un pregunta ku por ser kontestá ku un simpel ‘sí’ òf ‘nò’. Man drechi ke men ‘sí’ i man robes ke men ‘nò.’ Di e manera akí, Jairo por a wak e man korekto i laga nos sa kiko e tabata ke.
Tres biaha pa aña, Testigunan di Yehova ta tene kongreso- i asambleanan kaminda nan ta duna diskursonan basá riba Beibel na un públiko grandi. Semper Jairo tabata bira masha entusiasmá durante e diskurso pa e kandidatonan di boutismo. Un dia, tempu ku Jairo tabatin 16 aña, mi tata a puntr’é: “Jairo, bo tambe ke batisá?” Mesora el a wak Papi su man drechi, mustrando asina ku e tabata ke batisá. E ora ei mi tata a puntr’é: “Bo a primintí Dios den orashon ku lo bo ke sirbié pa semper?” Atrobe Jairo a bira wak Papi su man drechi, mustrando bon kla asina ku el a dediká su bida na Yehova kaba.
Despues di a trata ku Jairo varios tema bibliko relashoná ku boustismo, tabata bisto ku el a komprondé kiko boutismo kristian ta. Pues na aña 2004, el a kontestá e pregunta di mas importante di su bida: “Bo a dediká bo mes na Dios pa hasi su boluntat?” Jairo a wak ariba i asina el a mustra ku su kontesta tabata ‘sí.’ Na e manera ei nos a plania di antemano pa e duna un kontesta afirmativo. Pues, ku 17 aña di edat Jairo a batisá komo un Testigu di Yehova.
Na 2011, Jairo a haña un manera nobo pa komuniká: un kòmpiuter ku e por kontrolá ku movementu di su wowonan. E kòmpiuter akí ta sigui e moveshon di Jairo su iris. Ora Jairo keda wak un icon òf kinipí wowo, ta komo si fuera e ta klek riba e pantaya meskos ku ora bo klek algu ku un mouse. E kòmpiuter ta diseñá ku un programa ku tin vários icon ku ta representá palabra òf frase pa yuda Jairo komuniká. Ora ku e kinipí wowo riba un icon, e programa di kòmpiuter ta konbertí e mensahe ku tin skirbí den un stèm elektróniko.
Segun ku Jairo su konosementu di Beibel tabata krese, su deseo pa yuda otro hende komprondé siñansanan di Beibel tambe a oumentá. Hopi biaha e ta wak ami i e kòmpiuter durante nos Adorashon Komo Famia. Di e manera ei e ta kòrda mi ku mi mester skirbi komentarionan ku e por duna durante e seshonnan di pregunta i kontesta ku tin na nos reunionnan di kongregashon kristian.
Durante reunion, ku hopi pasenshi Jairo ta buska riba e pantaya pa wak riba kua icon e mester klek, i despues di esei e stèm elektróniko ta bisa su kontesta di manera ku tur hende por tende. E ta smail yen di goso ora ku e por animá e miembronan di e kongregashon na e manera akí. Alex, un di Jairo su amigunan hóben, a bisa: “Jairo su komentarionan tokante temanan bíbliko semper ta impreshoná mi.”
Jairo ta usa su wowonan tambe pa komuniká ku otro hende tokante su kreensianan. Un manera ku e ta hasi esaki ta ora e klek riba e icon ku ta mustra un hardin ku bestia i hende di tur nashon ku ta biba na pas ku otro. Ora ku e hasi esaki, e stèm ta bisa: “E speransa ku Beibel ta ofresé ta ku tera lo bira un paradeis kaminda lo no tin malesa ni morto mas, Revelashon 21:4.” Si e persona mustra interes, Jairo ta klek riba un otro icon i e stèm di e kòmpiuter ta bisa: “Lo bo ke studia Beibel ku mi?” Pa nos sorpresa, nos tawela a aseptá e invitashon akí. Jairo a haña yudansa di un kompañero kristian pa studia Beibel ku nos tawela. Ta hopi emoshonante pa mira kon tiki tiki nos tawela tabata haña konosementu di Beibel! I nos tabata kontentu pa mira nos tawela batisá na e kongreso regional na Madrid na ougùstùs 2014.
E dosentenan di Jairo tambe a mira kuantu fe e tin den Dios. Rosario, un logopedista di Jairo, a yega di bisa: “Si un dia mi disidí di drenta un religion, ta Testigu di Yehova lo mi bira. Mi a mira kon Jairo su fe a duna su bida un berdadero propósito apesar di e situashon difísil ku e ta aden.”
Jairo su wowonan ta bria di alegria kada biaha ku mi lesa e promesa di Beibel akí p’e: “E kohonan lo bula manera biná, i lenga di e muda lo grita di alegria.” (Isaías 35:6) Maske tin bes e ta sinti su mes desanimá, tòg por lo general e ta kontentu. Esaki ta posibel solamente pasobra e personanan di mas importante den su bida ta Dios i su kompañeronan kristian. Jairo su aktitut positivo i fe fuerte ta duna prueba ku si nos sirbi Yehova bida lo ta bale la pena asta bou di e situashonnan di mas difísil.
^ par. 5 Parálisis selebral ta un término general pa deskribí e daño selebral ku ta afektá movementu di e kurpa. Tambe e por kousa atake di djimpi, problema serio ku komementu i problema ku abla. Spastische quadriplegie ta e tipo di parálisis selebral di mas grave i e persona ku ta sufri di dje no por tene su garganta règt, i su man- i pianan ta bira steif.
Hende ku tabatin siudadania romano tabatin sierto derecho- i privilegionan tur kaminda den e Imperio Romano. Nan tabata kai bou di e lei romano i no e lei di e provinsianan. Ora un siudadano romano tabata bou di akusashon, e por a aseptá pa ser husgá segun e leinan lokal, pero e tabatin derecho di aparesé dilanti di un tribunal romano tambe. Si el a haña sentensia di morto, e tabatin e derecho di apelá su kaso serka e emperador.
A base di e derechonan akí, e estadista romano di siglo ún promé ku Kristu, Siseron, a bisa: “Ta un krímen pa mara un siudadano romano, ta un akto di maldat pa menas’é, i pa yega asina leu di mat’é, ta kasi manera asesiná un mayor òf un famia yegá.”
Apòstel Pablo a prediká den henter e Imperio Romano. I Beibel ta menshoná tres okashon ku el a hasi uso di su derecho komo siudadano romano: (1) El a informá e wardadónan di òrdu públiko di Filipo ku nan a violá su derechonan ora ku nan a sut’é. (2) Na Herúsalèm el a revelá ku e ta romano pa evitá di haña un halá di sota. (3) El a apelá su kaso na Sésar, emperador romano, pa Sésar mes por a trata su kaso.—Echonan 16:37-39; 22:25-28; 25:10-12.
E patriarka Yakòb a kuida e bestianan di su tio Laban pa 20 aña. El a traha 14 aña pa e por a kasa ku Laban su dos yu muhénan. Despues el a traha seis aña mas i a haña un kantidat di bestia komo pago. (Génesis 30:25-33) E revista Biblical Archaeology Review ta bisa ku un kombenio entre un doño i un kuidadó di bestia, manera esun entre Laban i Yakòb, “tabata mashá konosí pa e eskritor- i lesadónan di e teksto bíbliko den antigwedat.”
Un ehèmpel di esei ta e kontraktnan ku a ser deskubrí na Nuzi, Larsa i otro sitionan kaminda awe ta Irak. Kada kombenio tabata konta pa un aña, kuminsando for di e temporada di pela karné te na e mesun temporada ei den e siguiente aña. Kada kuidadó di bestia tabata haña un kantidat spesífiko di bestia pa kuida. Tabata registrá e bestianan segun nan edat i sekso. Un aña despues, e kuidadó di bestia mester a duna e doño e kantidat di wòl, produkto di lechi i karné yòng ku nan a palabrá, i sobrá tabata pa e mes.
E kantidat di bestia por a oumentá dependiendo di kuantu karné hembra un kuidadó di bestia a haña pa kuida. Shen karné hembra por a wèrp 80 lamchi salú. Kualke pèrdida di animal tabata ser pon’é riba su kuenta. Pues, e tabatin bon motibu pa kuida e bestianan bon.
“Algun astrólogo di Oriente a bini . . . habri nan kahanan di tesoro i dun’é regalo: oro, sensia blanku i mira.”—Mateo 2:1, 11.
KIKO lo bo regalá un persona hopi importante? Den tempu bíbliko, algun supstansia aromátiko* tabata bal mes tantu ku oro. Asta nan tabata usa esakinan komo regalo pa un rei. P’esei, dos di e regalonan ku e astrólogonan a duna e “rei di e hudiunan” tabata supstansianan aromátiko.—Mateo 2:1, 2, 11.
Beibel ta konta tambe ku ora e reina di Saba a bishitá Salomon, el a “duna rei shent’i binti talento di oro i un kantidat masha grandi di speserei [òf, “zeta di bálsamo,” NW]* i piedra presioso; nunka tabatin speserei asina manera esnan ku reina di Saba a duna Rei Salomon.” (2 Krónikanan 9:9) Otro reinan tambe a manda zeta di bálsamo komo regalo pa Salomon.—2 Krónikanan 9:23, 24.
Dikon supstansia- i otro produktonan aromátiko tabatin asina tantu balor i tabata asina karu den tempu bíbliko? Esei ta pasobra nan tabata hunga un ròl importante den entre otro tratamentu di beyesa, seremonia religioso i preparashon pa entiero. (Wak e kuadro “Uso di Supstansia Aromátiko den Tempu Bíbliko.”) Ademas, nan tabata karu pasobra tantu e demanda komo e kosto di transporte i merkadeo tabata haltu.
Den tempu bíbliko, algun yerba di holó dushi tabata krese den e Vaye di Hordan. Pero, tabatin otronan ku mester a ser importá for di otro pais. Beibel ta menshoná un variedat di produkto aromátiko. Entre esnan di mas konosí tin asafran, álue,* bálsamo, kané, olíbano i mira. Tambe tabatin algun ku hende tabata usa pa sasoná kuminda manera komino, menta i eneldo.
Di unda e yerba- i matanan eksótiko akí tabata bini? Wèl, nan tabata importá álue, kasia i kané for di e paisnan ku awe nos konosé komo China, India i Sri Lanka. Mira i olíbano, por ehèmpel, tabata bini di palu i mata ku tabata krese den e áreanan di desierto entre Arabia i Somalia, na Afrika. I nardo tabata un produkto di India ku e region di Himalaya so tabata produsí.
Pa e produktonan akí por a yega Israel, hopi di nan mester a bini via Arabia. The Book of Spices ta splika ku esaki ta un di e motibunan pakiko Arabia a bira e úniko pais ku tabata transportá merkansia entre ost i wèst durante e dos mil añanan promé ku Kristu. Na Negèv, zùit di Israel, arkeólogonan a deskubrí statnan di antigwedat, fòrtinan i lugánan kaminda e karavananan tabata para. E sitionan akí ta indiká e ruta ku e komersiantenan di produktonan aromátiko tabata kue. Segun un informe di World Heritage Centre di UNESCO, e sitionan akí tambe “ta mustra kon lukrativo e negoshi di [transportá merkansia] for di zùit di Arabia te na e region Mediteráneo tabata.”
“Komo ku produktonan aromátiko tabata fásil pa transportá, karu i hopi gustá, tabatin un bon merkado pa nan.”—The Book of Spices
Ku frekuensia, karavananan bon kargá ku supstansianan aromátiko tabata rekoré distansianan largu di mas o ménos 1.800 kilometer dor di Arabia. (Yòb 6:19) Beibel ta menshoná un karavana di komersiante ismaelita ku tabata hiba “speserei, bálsamo i mira” for di Galaad pa Egipto. (Génesis 37:25) Ta ku e komersiantenan ei e yu hòmbernan di Yakòb a bende nan ruman hòmber, Yosef, komo katibu.
Pa hopi siglo, e komersiantenan arabir tabatin kontrol riba gran parti di e komèrsio di supstansianan aromátiko. Nan a bira e úniko bendedónan di esnan ku tabata bini di Asia, manera kasia i kané. Pa evitá ku e habitantenan di e region mediteráneo lo a hasi negoshi direktamente ku e hendenan ku tabata suministrá e produktonan akí den Ost, e arabirnan a plama yen di mito i kuenta ku nan a inventá tokante e supuesto peligernan ku nan tabata pasa aden pa haña esakinan. The Book of Spices ta bisa ku e lugá for di unda nan tabata haña produktonan aromátiko “probablemente tabata e sekreto di komèrsio mihó wardá na mundu.”
Ki kuenta e arabirnan tabata konta? Herodoto, un historiadó griego di siglo 5 promé ku Kristu, a konta di paranan spantoso ku tabata traha nèshi di stòki di kané riba baranka kaminda hende no por a yega. Tambe el a konta ku e hòmbernan ku tabata buska e speserei presioso akí tabata pone djònki di karni na pia di e seru. E paranan hambrá tabata bai ku asina tantu karni den nan nèshi ku e nèshi tabata plama for di otro i basha abou. E ora ei e hòmbernan por a kore piki e stòkinan di kané i bende nan ku e komersiantenan. E kuentanan akí a plama tur kaminda. Segun The Book of Spices, “supuestamente pikimentu [di kané] tabata peligroso i p’esei e tabata asina karu.”
Ku tempu, e sekreto di e arabirnan a sali na kla i mas hende a kuminsá importá e produktonan akí. Pa siglo ún promé ku Kristu, e stat Aleksandria na Egipto a bira un haf grandi i un sentro importante di komèrsio di produktonan aromátiko. Unabes ku e nabegantenan di e barkunan romano a siña kon pa probechá di e bientunan di e temporada di áwaseru di Oséano Indio, nan por a nabegá for di diferente haf di Egipto pa bai India. Komo resultado, tabatin hopi mas produkto eksótiko disponibel i e preisnan a baha.
Awendia supstansianan aromátiko no tin e mesun balor ku oro i nos lo no pensa mes di regalá un rei e kosnan akí. Tòg, miónes di hende ta sigui usa nan den kolonia, remedi i pa duna kuminda smak. Awe, meskos ku míles di aña pasá, e aroma dushi ku e supstansianan akí ta produsí ta pone ku te ainda hende ta gusta nan.
^ par. 3 Algun Beibel ta tradusí e ekspreshon ‘supstansia aromátiko’ komo “speserei.” Pero den e idioma original e ekspreshon akí ta referí mayoria di biaha na produktonan di mata i yerba ku ta hole dushi i no na speserei pa sasoná kuminda.
^ par. 4 Aki, “zeta di bálsamo” ta referí na zeta perfumá òf na supstansia manera leim ku ta hole dushi ku hende tabata saka for di algun palu i mata.
^ par. 7 E palabra álue ta bini di e palabra griego ‘aloe.’ E álue di Beibel akí no ta e mesun mata ku nos konosé komo álue òf sentebibu (Aloe vera).
E morto di Hesus ta e suseso di mas importante di historia. El a muri pa hende por biba manera tabata e propósito di Dios for di prinsipio. Dios no a krea hende ku e tendensia di hasi malu, tampoko pa bira malu i muri. (Génesis 1:31) Pero ta pa motibu di e promé hòmber, Adam, piká a drenta mundu. Hesus a duna su bida pa salba nos di piká i morto.—Lesa Mateo 20:28; Romanonan 6:23.
Dios a mustra un amor sobresaliente ora el a manda su Yu na tera pa bin muri pa nos. (1 Huan 4:9, 10) Hesus a instruí su siguidónan pa rekordá su morto mediante un seremonia simpel, usando pan i biña. Ora nos ta rekordá e morto di Hesus tur aña di e manera ei, nos ta demostrá ku nos ta apresiá e amor ku Dios i Hesus a mustra na nos.—Lesa Lukas 22:19, 20.
Ora Hesus a bisa su disipelnan pa rekordá su morto, el a papia ku nan tokante un pakto, òf un aliansa. (Mateo 26:26-28) Esaki a duna tantu su disipelnan komo un grupo limitá di otro hende e speransa pa bira rei i saserdote kuné den shelu. Aunke miónes di hende ta rekordá e morto di Hesus, ta solamente esnan ku ta den e pakto ei por kome di e pan i bebe di e biña.—Lesa Revelashon 5:10.
Pa kasi 2.000 aña kaba, Yehova ta skohiendo e hendenan ku lo bira rei. (Lukas 12:32) Nan ta un kantidat chikitu kompará ku e hendenan ku lo biba pa semper riba tera.—Lesa Revelashon 7:4, 9, 17.
[Komentario di e plachi na página 16]
1 2 3 4 5 6 7 8 9 10 11 12 13 14 15 16
^ ***bh pág. 47-56 Dios Su Regalo di Mas Grandi: E Reskate***
KAPÍTULO SINKU
Dios Su Regalo di Mas Grandi: E Reskate
Kiko ta e reskate?
Kon el a ser perkurá?
Ki benefisionan bo por haña for di dje?
Kon bo por mustra ku bo ta apresi’é?
KUA ta e mihó regalo ku bo a yega di haña? Un regalo no mester ta karu pa e ta importante. De echo, hende no nesesariamente ta determiná e berdadero balor di un regalo a base di kuantu e ta kosta. Mas bien, ora un regalo ta hasi bo felis òf ta satisfasé un berdadero nesesidat den bo bida, e tin gran balor pa bo personalmente.
2 Di e tantísimo regalonan ku bo por spera di haña, tin un ku ta destaká riba tur. E ta un regalo di Dios pa humanidat. Yehova a duna nos hopi kos, pero su regalo di mas grandi na nos ta e sakrifisio di reskate di su Yu, Hesukristu. (Mateo 20:28) Manera nos lo bai mira den e kapítulo aki, e reskate ta e regalo di mas balioso ku lo bo por a haña, pasobra e por trese masha hopi felisidat pa bo i por satisfasé bo nesesidatnan di mas importante. E reskate realmente ta e ekspreshon di mas grandi di Yehova su amor pa bo.
KIKO TA E RESKATE?
3 Simplemente bisá, e reskate ta Yehova su medio pa libra òf salba humanidat for di piká i morto. (Efesionan 1:7) Pa kapta nifikashon di e siñansa bíbliko aki, nos tin ku repasá loke a sosodé den hòfi di Edén. Ta solamente si nos komprondé loke Adam a pèrdè na momentu ku el a peka, nos por apresiá dikon e reskate ta un regalo asina balioso pa nos.
4 Ora Yehova a krea Adam, el a dun’é algu realmente presioso: un bida humano perfekto. Pensa un ratu kiko esaki a nifiká pa Adam. Siendo kreá ku un kurpa i mente perfekto, nunka lo el a bira malu, bieu òf muri. Komo un hende perfekto, e tabatin un relashon spesial ku Yehova. Beibel ta bisa ku Adam tabata un “yu hòmber di Dios.” (Lukas 3:38) Pues Adam tabatin un relashon íntimo ku Yehova Dios, meskos ku e relashon di un yu ku un tata amoroso. Yehova a papia ku su yu terenal, i a dun’é trabou for di kua e por a haña satisfakshon i tambe el a laga Adam sa kiko e tabata ferwagt di dje.—Génesis 1:28-30; 2:16, 17.
5 Adam a ser kreá “segun e imágen di Dios.” (Génesis 1:27) Esei no a nifiká ku Adam su aparensia a parse esun di Dios. Manera nos a siña den Kapítulo 1 di e buki aki, Yehova ta un spiritu invisibel. (Juan 4:24) Pues Yehova no tin un kurpa di karni i sanger. Siendo trahá segun Dios su imágen a nifiká ku Adam a ser kreá ku kualidatnan manera esnan di Dios, entre nan, amor, sabiduria, hustisia i poder. Adam tabata manera su Tata den un otro aspekto importante, e tabatin boluntat liber. Pues anto, Adam no tabata manera un mashin ku por hasi solamente loke e ta programá pa hasi. Mas bien, e por a tuma desishonnan personal, i skohe entre loke ta bon i loke ta malu. Si el a skohe pa obedesé Dios, lo el a biba pa semper den Paradeis riba tera.
6 Ta bisto anto ku ora Adam a desobedesé Dios i a keda kondená na morto, el a paga un preis hopi haltu. Su piká a kost’é su bida humano perfekto huntu ku tur su bendishonnan. (Génesis 3:17-19) Lamentablemente, Adam a pèrdè e bida presioso aki no solamente pa su mes sino tambe pa su futuro desendientenan. E Palabra di Dios ta bisa: “Dor di ún hende [Adam] piká a drenta den mundu, i morto dor di piká, i asina morto a pasa pa tur hende, pasobra tur a peka.” (Romanonan 5:12) Sí, nos tur a heredá piká for di Adam. P’esei Beibel ta bisa ku el a ‘bende’ su mes i su desendientenan den sklabitut na piká i morto. (Romanonan 7:14) No tabatin ningun speransa pa Adam ni pa Eva pasobra deliberadamente nan a skohe pa desobedesé Dios. Pero kiko di nan desendientenan, kual ta inkluí nos?
7 Yehova a sali na yudansa di humanidat pa medio di e reskate. Kiko ta un reskate? E idea di reskate ta enserá básikamente dos kos. Na promé lugá, un reskate ta un preis ku ta ser pagá pa trese liberashon òf pa kumpra algu bèk. Lo por kompar’é ku e preis ku ta paga pa libra un persona sekuestrá. Na di dos lugá, den Beibel un reskate ta e preis ku ta kubri (òf paga) e kosto di algu. E ta meskos ku e preis ku ta ser pagá pa kubri e dañonan kousá dor di un leshon. Por ehèmpel, si un persona kousa un aksidente, lo e tin ku paga un suma ku ta korespondé kompletamente—òf ku ta igual—ku e balor di loke el a daña.
8 Kon lo ta posibel pa kubri e pèrdida enorme ku Adam a kousa nos tur i libra nos for di sklabitut na piká i morto? Laga nos konsiderá e reskate ku Yehova a perkurá i ki benefisionan abo por haña for di dje.
KON YEHOVA A PERKURÁ E RESKATE
9 Siendo ku ta un bida humano perfekto a bai pèrdí, ningun bida humano imperfekto hamas por a paga pa hañ’é bèk. (Salmo 49:7, 8) Loke tabatin mester ta un reskate di mesun balor ku loke a bai pèrdí. Esaki ta na armonia ku e prinsipio di hustisia perfekto ku nos ta haña den e Palabra di Dios, ku ta bisa: “Bida pa bida.” (Deuteronomio 19:21) Pues, kiko lo a kubri e balor di e bida humano perfekto ku Adam a pèrdè? Tabatin mester di un otro bida humano perfekto komo “e preis di reskate” korespondiente.—1 Timoteo 2:6.
10 Kon Yehova a perkurá e reskate? El a manda un di su yunan spiritual perfekto na tera. Pero Yehova no a manda djis kualke kriatura spiritual. El a manda esun di mas stimá, su Yu unigénito. (1 Juan 4:9, 10) Boluntariamente e Yu aki a bandoná su kas selestial. (Filipensenan 2:7) Manera nos a siña den e kapítulo anterior di e buki aki, Yehova a hasi un milager ora ku el a transferí e bida di e Yu aki pa e matris di Maria. Pa medio di Dios su spiritu santu, Hesus a nase komo un hende perfekto i no tabata bou di e kastigu di piká.—Lukas 1:35.
11 Pero kon un hende so por a sirbi komo reskate pa hopi, de echo, pa miónes di hende? Wèl pa kuminsá, kon miónes di hende a bira pekadó? Kòrda ku dor di peka, Adam a pèrdè e presioso bida humano perfekto ku e tabata poseé. Pues e no por a pas’é pa su desendientenan. Na lugá di esei e por a pasa solamente piká i morto pa nan. Hesus, kende Beibel ta yama “e último Adam,” tabatin un bida humano perfekto, i nunka el a peka. (1 Korintionan 15:45) Den un sentido, Hesus a tuma e lugá di Adam pa e por a salba nos. Dor di sakrifiká òf entregá su bida humano perfekto i keda perfektamente obediente na Dios, Hesus a paga e preis pa e piká di Adam. Pues Hesus a trese speransa pa e desendientenan di Adam.—Romanonan 5:19; 1 Korintionan 15:21, 22.
12 Beibel ta deskribí en detaye e sufrimentu ku Hesus a soportá promé ku su morto. El a haña sota hopi severo, el a ser klabá kruelmente na un palu i a sufri un morto agonisante riba un staka di tormento. (Juan 19:1, 16-18, 30; Apèndiks, página 204-6) Dikon tabata nesesario pa Hesus sufri asina tantu? Den un kapítulo mas despues den e buki aki, nos lo mira ku Satanas a kuestioná si Yehova lo tin sirbidónan humano ku lo keda fiel bou di prueba. Dor di perseverá fielmente apesar di gran sufrimentu, Hesus a duna e mihó kontesta posibel riba e desafio di Satanas. Hesus a duna prueba ku un hende perfekto ku tin boluntat liber por a mantené integridat perfekto na Dios sin importá kiko Diabel hasi. Yehova lo mester tabata hopi kontentu ku e fieldat di su Yu stimá!—Proverbionan 27:11.
13 Kon e reskate a ser pagá? Riba e di 14 dia di e luna hudiu nisan na aña 33 di nos era, Dios a permití hende ehekutá su Yu perfekto i sin piká. Di e manera ei Hesus a sakrifiká su bida humano perfekto “un biaha pa semper.” (Hebreonan 10:10) Riba e di tres dia despues ku Hesus a muri, Yehova a resusit’é na bida komo un persona spiritual. Den shelu, Hesus a presentá na Dios e balor di su bida humano perfekto sakrifiká komo un reskate na fabor di e desendientenan di Adam. (Hebreonan 9:24) Yehova a aseptá e balor di Hesus su sakrifisio komo e reskate nesesario pa libra humanidat for di sklabitut na piká i morto.—Romanonan 3:23, 24.
KON BO POR BENEFISIÁ DI E RESKATE
14 Apesar di nos kondishon pekaminoso, nos por risibí bendishonnan sumamente balioso dor di e reskate. Laga nos konsiderá algun di e benefisionan tantu aktual komo den futuro di e regalo di mas grandi aki di Dios.
15 Pordon di piká. Dor di imperfekshon heredá, nos tin un berdadero lucha pa hasi loke ta korekto. Nos tur ta peka sea ku palabra òf ku akshon. Pero pa medio di Hesus su sakrifisio di reskate, nos por risibí “pordon di [nos] pikánan.” (Kolosensenan 1:13, 14) Sin embargo, pa nos haña e pordon ei, nos mester ta realmente arepentí. Tambe nos tin ku roga Yehova humildemente i pidié pordon a base di nos fe den e sakrifisio di reskate di su Yu.—1 Juan 1:8, 9.
16 Un konsenshi limpi dilanti Dios. Un mal konsenshi fásilmente por hiba na desesperashon i por laga nos sinti ku nos no ta bal nada. Sin embargo, mediante e pordon ku a bira posibel dor di e reskate, Yehova bondadosamente ta duna nos e oportunidat di ador’é ku un konsenshi limpi apesar di nos imperfekshon. (Hebreonan 9:13, 14) Dor di esaki nos por papia ku Yehova ku konfiansa. Pues, nos por aserk’é libremente den orashon. (Hebreonan 4:14-16) Si nos mantené un konsenshi limpi, esei ta duna nos pas mental, e ta promové rèspèt propio i ta kontribuí na felisidat.
17 E speransa di bida eterno den un paradeis riba tera. Romanonan 6:23 ta bisa: “E pago di piká ta morto.” E mesun versíkulo ta agregá: “Ma e don di grasia [òf, regalo] di Dios ta bida eterno den Kristu Hesus, nos Señor.” Den Kapítulo 3 di e buki aki, nos a trata e bendishonnan di e binidero Paradeis riba tera. (Revelashon 21:3, 4) Tur e futuro bendishonnan ei, inkluso bida eterno den salú perfekto, a bira posibel pasobra Hesus a muri pa nos. Pa nos risibí e bendishonnan ei, nos tin ku mustra ku nos ta apresiá e regalo di e reskate.
KON BO POR MUSTRA BO APRESIO?
18 Dikon nos mester ta sumamente gradisidu na Yehova pa e reskate? Wèl, un regalo ta mas presioso ainda ora ku e dunadó mester a sakrifiká su tempu, i hasi hopi esfuerso òf gastu pa duna nos e regalo. Nos ta keda profundamente konmoví ora nos mira ku un regalo ta un ekspreshon di e dunadó su amor sinsero pa nos. Di tur regalo, e reskate ta esun di mas presioso, pasobra Dios a hasi e sakrifisio di mas grandi den historia dor di a dun’é. Juan 3:16 ta bisa: “Dios a stima mundu asina tantu, ku el a duna su Yu unigénito.” E reskate ta e prueba mas sobresaliente di Yehova su amor pa nos. Tambe e ta prueba di Hesus su amor, pasobra boluntariamente el a entregá su bida na nos fabor. (Juan 15:13) P’esei e regalo di e reskate mester konvensé nos ku Yehova i su Yu ta stima nos komo hende individual.—Galationan 2:20.
19 Pero kon abo por demostrá ku bo ta apresiá Dios su regalo di e reskate? Na promé lugá, siña mas tokante e Gran Dunadó, Yehova. (Juan 17:3) Un estudio di Beibel hasiendo uso di e publikashon aki lo yuda bo hasi esei. Segun ku bo konosementu di Yehova ta oumentá, bo amor p’e lo bira mas profundo. Anto na su turno, e amor ei lo duna bo e deseo di agrad’é.—1 Juan 5:3.
20 Demostrá ku bo tin fe òf ta kere den Hesus su sakrifisio di reskate. Hesus mes a bisa: “Esun ku kere den e Yu tin bida eterno.” (Juan 3:36) Kon nos por demostrá ku nos ta kere òf tin fe den Hesus? No djis ku boka so. “Fe sin obranan ta morto,” segun Santiago 2:26. Sí, berdadero fe ta keda probá pa medio di “obranan,” es desir, pa medio di nos akshonnan. Un manera pa demostrá ku nos ta kere òf tin fe den Hesus ta dor di hasi nos bèst pa imit’é no solamente den loke nos ta bisa sino tambe den loke nos ta hasi.—Juan 13:15.
21 Asistí na e konmemorashon anual di e Sena di Señor. Riba e anochi di 14 di nisan di aña 33, Hesus a introdusí un konmemorashon spesial ku Beibel ta yama “e Sena di Señor.” (1 Korintionan 11:20; Mateo 26:26-28) Esaki ta ser yamá tambe e Memorial (òf, Konmemorashon) di e morto di Kristu. Hesus a instituyé pa yuda su apòstelnan kòrda—i tambe tur kristian berdadero ku a bin despues di nan—ku pa medio di su morto komo un ser humano perfekto, el a duna su bida komo un reskate. Relashoná ku e konmemorashon aki, Hesus a ordená: “Hasi esaki na mi rekuerdo.” (Lukas 22:19) Tenementu di e Memorial ta rekordá nos di e gran amor ku tantu Yehova komo Hesus a demostrá en konekshon ku e reskate. Nos por mustra nos apresio pa e reskate dor di ta presente na e Konmemorashon anual di e morto di Hesus.
22 E reskate aki ku Yehova a perkurá ta en bèrdat un regalo sumamente balioso. (2 Korintionan 9:14, 15) E regalo tan presioso aki por benefisiá asta e hendenan ku a muri. E Kapítulonan 6 i 7 lo splika kon.
[Nota]
Pa mas informashon tokante e nifikashon di e Sena di Señor, wak e Apèndiks, página 206-8.
LOKE BEIBEL TA SIÑA
▪ E reskate ta e medio ku Yehova lo usa pa libra humanidat for di piká i morto. —Efesionan 1:7.
▪ Yehova a perkurá e reskate dor di manda su Yu unigénito na mundu pa muri pa nos.—1 Juan 4:9, 10.
▪ Mediante e reskate, nos por haña pordon di piká, un konsenshi limpi i e speransa di bida eterno.—1 Juan 1:8, 9.
▪ Nos ta mustra ku nos ta apresiá e reskate dor di siña mas tokante Yehova, dor di tin fe den Hesus su sakrifisio di reskate i dor di asistí na e Sena di Señor.—Juan 3:16.
[Preguntanan di Estudio]
1, 2. (a) Ki ora un regalo tin gran balor pa bo personalmente? (b) Dikon nos por bisa ku e reskate ta e regalo di mas balioso ku lo bo por a haña?
3. Kiko ta e reskate, i kiko nos tin ku komprondé pa nos por apresiá e regalo balioso aki?
4. Kiko bida humano perfekto a nifiká pa Adam?
5. Kiko Beibel ke men ora e ta bisa ku Adam a ser trahá “segun e imágen di Dios”?
6. Ora Adam a desobedesé Dios, kiko el a pèrdè, i kon esei a afektá su desendientenan?
7, 8. Menshoná e dos kosnan ku un reskate básikamente ta enserá.
9. Ki klase di reskate tabata nesesario?
10. Kon Yehova a perkurá e reskate?
11. Kon un hende so por a sirbi komo reskate pa miónes di hende?
12. Kiko a keda probá dor di Hesus su sufrimentu?
13. Kon e reskate a ser pagá?
14, 15. Pa haña “pordon di [nos] pikánan,” kiko nos tin ku hasi?
16. Kiko ta hasi posibel ku nos por adorá Dios ku un konsenshi limpi, i ki balor un konsenshi limpi tin?
17. Ki bendishonnan a bira posibel pasobra Hesus a muri pa nos?
18. Dikon nos mester ta gradisidu na Yehova ku el a duna e reskate?
19, 20. Den ki maneranan bo por demostrá ku bo ta apresiá Dios su regalo di e reskate?
21, 22. (a) Dikon nos mester asistí na e konmemorashon anual di e Sena di Señor? (b) Kiko e Kapítulonan 6 i 7 lo splika?
[Plachi na página 52]
Yehova a duna su Yu unigénito komo un reskate pa nos
[Plachi na página 54]
Siña mas tokante Yehova ta un manera pa mustra ku bo ta apresiá su regalo di e reskate


text:
Encuentro den preparacion cu mision pa Panama y Colombia a yena sala di KVK
ORANJESTAD (AAN): Diaranzon anochi e sala of e auditorio di Camara di Comercio tabata net un tiki chikito pa e cantidad grandi di persona, doñonan di compania cu a asisti un encuentro cu a wordo organiza. Hopi interes cu un cantidad grandi di representantenan di companianan cu a bin pa scucha cu masha atencion.
ester a acomoda tur hende cu extra lugar pa sinta y otronan a keda riba pia. Aki ta informacion cu a wordo duna pa dos mision comercial cu lo bai tuma lugar. Un mision pa Panama encabeza pa prome minister Mike Eman y otro pa Colombia encabeza pa vice prome minister Mike de Meza. E tabata un business event.
Diferente persona a fungi como orador entre otro abogado mr David Kock cu tin oficina na Colombia y mescos Michelle Henriquez cu tabata tey hunto cu basta miembro di ATIA. Den ambos mision companianan local por participa. Ta trahando y ta keto bai un stap mas cerca di e gateway.
E concepto di gateway ta solamente posibel si sector priva participa. Gobierno mes tey pa facilita y traha e cuadronan pero e resto pa yena e cuadronan ta den man di comercio local mes. Gobierno ta abierto pa e sugerencianan cu bin. A crea un plataforma unda ta trece companianan cu kier establece nan mes.
Tin algun bottlenecks den e sistema cu a cuminsa mehora caba ultimo tempo. Asina mes cualkier inversionista local por conta cu e minister di economia y su ministerio pa logra nan meta of proyecto.


text:
April 10, 2014 / Lokal
...sindikalista Asmara Thode: Masha fásil papia di ‘lokalen’ den problema na Wardakosta...
MoU den konsepto final a bai Caracas...
Segun VBC emishon di pèrmit mas malu ku nunka...
Kliente indigná ta reklamá supuesto engaño di Aqualectra...
...abogado Blonk ke sa KAMINATA DI ORGANISASHON TABATIN PERMIT I GUIA DI POLIS? ...kaso aksidente 3 morto riba EEGweg posponé...
Korte Superior:
Sra. Elouisa Palmera ta puntra:
...Di akuerdo ku drs. Armin Konket di frakshon di PAR...
Turbulensia ta afektá turismo...
© 2013-15 Extra - Notisia di Korsou


text:
Archivo di e Categoria ‘Judicial’
ORANJESTAD (AAN): Entrante 1 di januari 2015, a cambia (wijzigingsverordening: AB 2014 no.75) e Ordenansa nacional di apelacion den asunto fiscal (Landsverordening Beroep in Belastingzaken) cu ta haci posibel na Aruba e apelacion di e casonan di impuesto, entre otro di e casonan di duana tambe, na corte superior (hoger beroep).
Cu e ley aki, Corte den prome instancia di Aruba (GEA Aruba) ta bira e instancia di apelacion (beroep) pa e casonan di impuesto di Aruba. Corte Comun di Husticia di Aruba, Corsou, Sint Maarten y di Boneiro, Sint Eustatius y Saba (Hof) ta bira e instancia pa apelacion na corte superior.
Den ki caso y den ki termino apelacion na Corte den prome instancia y apelacion na corte superior ta posibel?
ORANJESTAD(AAN): E sospechoso C.M.M.F naci na Colombia di 67 aña a presenta na corte di husticia Diabierna, pa tende veredicto di huez den su caso.
El a wordo acusa di a comete actonan sexual cu su propio yiu muher menor di edad, den e periodo entre 2007 y April 2013 y e caso a wordo trata riba 9 di Januari.
Durante tratamento di e caso e acusado a admiti cu el a cuminza mishi cu su yiu ora cu e yiu tabata tin 12, apesar cu segun e acusacion e mucha tabata tin 10 pa 11 aña.
El a haya castigo di 12 luna di cual 6 ta condicional
ORANJESTAD(AAN): Diabierna e muher sospechoso M.E.F a presenta dilanti di huez na corte di husticia, debi na e hecho cu el a wordo acusa di intencionalmente causa lesion fisico na un persona riba 27 di Augustus 2014, dor di corte cu un blade di feita den su cara.
Ta trata di e caso unda cu e muher M.F a bula bin for di Corsow, a bay na trabao di un otro muher y a corte na su cara cu e blade di feita.
ORANJESTAD(AAN): E sospechoso hoben di 18 aña R.S.L a presenta na corte Diabierna mainta, pa tende veredicto di huez den su caso.
El a wordo acusa di, conhuntamente cu un otro of otronan, ladronicia cu violencia den un cas di un telefon celular y/of joyas y/of rugzak(nan) di un y/of dos persona riba 30 di November 2013 y e caso a wordo trata dia 9 di Januari.
E violencia a encera cu a drenta camber di e personanan cu arma di candela den man, a pone arma riba nan, a ranca e cadena for di garganta di esun persona y a grita “Where is money? Where is money? Money. Give me money”.
Asunto grandi di droga
ORANJESTAD (AAN): Dialuna mester a tuma lugar un caso di apelacion relaciona cu un caso grandi di droga.
Ta trata di un caso contra J.W.D.L.
El a wordo acusa di participacion na un organizacion criminal den e periodo di 9 di December 2010 pa 29 di Augustus 2012 y e caso a wordo trata den luna di Juni 2014.
Ta trata di un caso di exportacion di droga pa entre otro Hulanda y Alemania y dia 19 di Juni fiscal a hasi su exigencianan di castigo.
ORANJESTAD (AAN): Despues cu e sospechoso R.G.S.J. a wordo acusa di posesion di cocaina y marihuana riba 29 di November 2013, e mester a aparece dilanti di mesa berde di huez na corte di husticia di prome instancia recientemente.
Banda di e prome acusacion, el a wordo acusa di a planta marihuana riba 29 di November 2013 y e ta wordo acusa di, conhuntamente cu un otro of otronan, posesion di bala riba e fecha en cuestion.
ORANJESTAD(AAN): E sospechoso hoben di 18 aña O.S.L a presenta na corte Diabierna mainta, despues cu el a wordo acusa di, conhuntamente cu un otro of otronan, ladronicia cu violencia den un cas di un telefon celular y/of joyas y/of rugzak(nan) di un y/of dos persona riba 30 di November 2013.
E violencia a encera cu a drenta camber di e personanan cu arma di candela den man, a pone arma riba nan, a ranca e cadena for di garganta di esun persona y a grita “Where is money? Where is money? Money. Give me money”.
ORANJESTAD (AAN); E sospechoso V.E.O.L mester a presenta na corte di husticia Diahuebs, debi na e hecho cu el a wordo acusa di exportacion di droga riba 2 di Augustus 2014.
Segun e acusacion, V.L, kende ta trahador di seguridad na aeropuerto, mester a pone 1.2 kilo di cocaina den un avion prome cu esaki a lanta buelo.
Despues cu e cocaina a wordo haya, V.L ta esun cu despues di un investigacion a wordo acusa di a comete e delito.
ORANJESTAD (AAN): Diahuebs e sospechoso N.G.K mester a presenta dilanti mesa berde di huez na corte di husticia di prome instancia, debi na e hecho cu el a wordo acusa di exportacion di droga riba 30 di Augustus 2014.
Ta trata di un cantidad di cocaina cu e tabata tin cune.
Despues cu huez a repasa e procesverbal di polis di e caso, fiscal a presenta e evidencia y su exigencia di castigo.
ORANJESTAD (AAN): Diahuebs e sospechoso C.A.R.T mester a presenta dilanti di huez na corte di husticia, debi na e hecho cu el a wordo acusa di falsificacion di documentonan den e periodo di 18 di November 2011 te cu 12 di April 2012.
Ta asina cu C.T ta importa cierto productonan y e tin cu paga 5% di balor di e container cu e importa, pa e haya un stempel y firma di servicio veterinario, pa e por busca su productonan y bay cu nan pa e hasi su negoshi.
Autoridadnan a bin constata cu varios documento tabata falsifica, pues nan a sospecha cu C.T mes a pone stempel di veterinaire dienst riba e documentonan y tambe un firma falsifica.
ORANJESTAD (AAN): Dialuna un huez di corte di prome instancia a lesa e veredicto di hueznan di corte superior pa loke ta un caso di apelacion relaciona cu droga.
E sospechoso J.D.L.C.P tabata dilanti di e 3 hueznan di corte superior (Hof) riba 15 di December, door cu el a wordo acusa di ta forma parti di un grupo di 11 sospechoso naci na Aruba, Suriname, Boneiro, Colombia y Republica Dominicano, kendenan a presenta dilanti di huez na corte di husticia di prome instancia dia 10 di October 2013.
E sospechosonan tabata Y.A.T.F, G.E.J.B, E.P.M.C, J.D.L.C.P, R.L.L, O.R.L, M.C.J, A.A.A.W, H.N.K, G.P y L.N.
Den e caso aki droga a wordo trafica pa Hulanda, New York y Boneiro, unda cu den algun caso droga a pasa y den otronan sospechosonan a wordo gara.
ORANJESTAD (AAN): Diamars huez na corte di husticia a duna su veredicto den e caso unda cu bouncer di Gusto R.J.V a wordo acusa di dal un turista Mericano cu mokete na su cabez, despues di cual e persona a fayece.
Tratamento di e caso a tuma lugar riba 12 di December y famia di e victima a bin for di Minnesota pa presencia e caso, cu tabata uno hopi emocional cu hopi lagrima di tanto e famia, como tambe e acusado.
R.V den su declaracion a splica cu door di un problema den Gusto, el a haya su mes ta saca e persona for di e lugar.
E persona aki no a gusta y a cuminza insulta e bouncer.
ORANJESTAD (AAN): E veredicto den Corte, a pone gerencia di e compania cu kier a bin cu Hard Rock Hotel, haci un estudio, y awor a tuma decision.
Pues e siman aki, Southwest Hotel Development & Management N.V. informa cu despues di a tuma nota di y a evalua e veredicto di Corte den Promer Instancia di Aruba, den e casonan sumario contra Land Aruba, e decisión a worde tuma cu lo apela e veredicto.
durante tratamento di caso di morto di turista dilanti di Gusto
ORANJESTAD(AAN): Diabierna na corte di husticia a tuma lugar tratamento di e caso unda cu un turista Mericano a perde su bida, ratonan despues cu un bouncer di e establecimento nocturno Gusto, a dal e cu mokete na su cabez.
E bouncer ta R.J.V y Diabierna el a aparece dilanti di huez.
Tabata tin basta hende den sala di corte, incluyendo famia di e persona Mericano cu a perde su bida.
Entre otro su mama y tanta a bula bin Aruba for di Minnesota.
R.V den su declaracion a splica cu door di un problema den Gusto, el a haya su mes ta saca e persona for di e lugar.
ORANJESTAD (AAN): Dialuna atardi hueznan di corte di prome instancia a lesa e veredicto cu hueznan di corte superior a manda pa Aruba, den e caso di atraco riba RBC Palm Beach, cu a tuma lugar na comienzo di 2013.
Den e caso aki varios acusado a haya castigonan di entre 30 luna y 8 aña.
Tres di e acusadonan a tres siman pasa na corte, door cu nan a dicidi di apela e castigo cu nan a haya.
O.M tambe a apela, door cu nan ta haya cu e castigonan duna tabata mucho abao.
E tres sospechosonan cu a presenta ta J.S.O, M.D.D y J.R.P.B.


text:
CBS ta cuminsa dialuna awor cu e periodo di Natelling di Censo Economico 2014
ORANJESTAD(AAN)– Manera ta conoci caba Oficina Central di Estadistica (CBS) a organisa durante e periodo di 20 di October te cu 17 di November 2014 un Censo Economico. Durante e periodo aki un gran parti di tur e establecimentonan na Aruba a wordo bishita, caminda a logra colecta informacion y datonan confiabel y actual.
Pero manera ta custumber caba, despues di cada encuesta organisa pa CBS ta sigui un periodo di Natelling caminda tur establecimento cu pa un of otro motibo no a ser conta ainda lo haya bishita di un encuestado den e simannan venidero.
Pa loke ta e hoofdkantoornan y nan respectivo filialnan, e periodo di haci afspraak y bishita a cuminsa diabierna 28 di November y tur e otro establecimentonan cu no a wordo conta ainda lo wordo bishita entrante dialuna 1 di December 2014.
CBS ta spera cu tur doño y/of manager di establecimentonan lo sigui coopera door di duna tur e informacionnan necesario y asina completa e Censo Economico 2014 exitosamente.
Un suplica ta bay na nan tur doño y/of manager, cu si nan tin mester di mas informacion, nan por tuma contacto libremente cu CBS na telefoon 5837433.


text:
Spaño
Spaño of Castellano ta un idioma Romano cu a bin como un dialecto di Latin. E ta un di e seis idioma oficial di e Organisacion Nacionnan Uni. Tras di Chines Mandarin, Spaño ta e lenga mas papia rond mundo y hopi hende tin e como idioma di cas, idioma materno. E ta oficial den varios organisacion mundial, entre otro, Union Europeo, Union Africano, Organisacion di Estados Unidos, NAFTA, Caribbean Community y tambe e tawata den Tratado di Antartica. Mas cu 500 miyon di hende por papia Spaño y ta e lenga mas studia rond mundo banda di Ingles. Ta bisa cu Spaño ta e di tres lenga mas uza den internet. Manera tur idioma Romano, Spaño a evoluciona cu tempo, e ta bin mas tanto di Latin Vulgar.
E Romanonan a introduci Latin,e basis pa tur lenga romano,na e peninsula Iberico durante e di dos Guerra Punico rond di 210 BC. Durante 5 AD.,e vandalnan Germanico,Suevi, Visgodonan y otro gruponan di Oost Europa a invadi Hispania.Pa motibo di e conkista di Spaña na man di e Moornan, e idioma Arabico a influensia Spaño. E idiomanan di tur e invadornan a influensia Spaño grandemente. Spaño Moderno, cu e ajustacion di e consonantenan (Reajuste de las sibilantes) a nace den siglo diescinco. E lenga ta sigui adopta palabra di otro idioma manera Ingles, Griego etc y tambe ta bini cu palabra nobo. A tuma Castellano tambe den e Continente Mericano y tambe na Africa y Asia Pacifico via e expansion di e Imperio Spaño entre siglo diescinco y diesnuebe.
Mexico ta contene e cantidad mas grandi di hablantenan di Spaño na mundo.


text:
Weso den hamburger y musca den batata
ORANJESTAD (AAN): Pa bo haya un weso den bo hamburger, y un rato despues haya un musca den bo batata… ta nada agradable. Lo peor ta cu esnan trahando na e restaurant despues no kier ni mustra compasion. Diasabra anochi laat, dos persona hoben local a bay coma na un Fastfood Restaurant na Playa, y a bay come den e comedor. Diripiente uno di nan a haya un weso chikito den e hamburger, y el a bay avisa e trahador cu a bende e cuminda, alerta nan di loke a worde haya den e cuminda cu nan ta bende cliente.
Despues ora cu e otro persona tabata casi finaliza su orden di batata, el a bin mira un musca morto den dje. E ora el a bay reclama e trahador.
Pa nan sorpresa, e señora trahando eynan a bise, cu e “musca ta netchi poni”, insinuando indirectamente cu ta e cliente a pone e musca den e batata, djis pa e reclama nan algo!
Con bo por haci mofa di algo asina serio?
Segun e clientenan, nan ta kere cu e empleadonan of e manager mester a pidi disculpa. Pa colmo, e señora cu tabata traha eynan a bisa na spaño: “Primero el hueso, y ahorra la mosca”.
E tabata comosifuera ta wega e clientenan tabata haci.
DIARIO a recomenda e clientenan hoben aki, pa nan acudi na Servicio di Salubridad Publico pa haci un denuncia, y despues pa acudi na Manager di e Restaurant ey tambe durante dia, pa reclama riba e insinuacionnan falso aki.
E cliente a bisa, cu nan no kier daña nomber di ningun Fastfood na Aruba, pero djis kier pa hendenan ta conciente con ta trata un cliente, y cu ora bo ta fout, bo por sikiera pidi sorry. No asumi cu djis pasobra ta hoben di 18 aña, cu nan lo ta haciendo wega cu algo serio asina.
E ta adverti pa clientenan, sigui check bon nan cuminda ora di ta come algo.


text:
Lotto a entrega premio di Mini Mega na famia Werleman
Un famia mas feliz cu su premio miyonario
ORANJESTAD (AAN): Diamars cu a pasa a tuma luga e sorteo di Mini Mega di Lotto pa Deporte, den cual e premio tabata Afl. 1.600.000,00. E numbernan Ganado tabata 22 – 12 – 29 – 30 y Mega Ball: 08. E Ganado a resulta Sr. Mario Werleman kende a cumpra su Mini Mega na Kinesia na Noord. El a cumpra cuatro combinacion di number y a conta cu e numbernan ta fecha di nacemento di su nietonan y yiunan. Cu masha alegria famia Werleman a acepta e check grandi aki for di man di Sr. Ronald van de Berg di Fundacion Lotto pa Deporte. Durante su discurso, e director di Fundacion Lotto pa Deporte a felicita e ganado cu su premio miyonario.
Na mes momento el a gradici comunidad di Aruba completo pa e sosten cu e loteria a ricibi durante cada un di e ultimo sorteonan di Mini Mega na unda por papia di un record den benta.
Cu esaki e comunidad a demostra nan compromiso y sosten na e loteria cu anualmente ta parti miyones di Florin na premio.
Separa di ta haci e ganadonan feliz y ta haci nan soñonan bira realidad, e fundacion ta percura pa genera fondo cu ta bay back directamente den deporte local.
E premio di Mini Mega awor ta na Afl. 250.000,00 pero lo sigui crece rapido atrobe, segun e demanda sigui halto pa banda di e cumpradonan. Suerte na un y tur!


text:
Aruba ta pasa situacion dificil y toch ta dal pasonan positivo
Jeroen Recourt di Comision Relacionnan den Reino Tweede Kamer:
ORANJESTAD (AAN): Riba su prome dia na Hulanda, Prome Minister Mike Eman ya caba tabatin un compromiso den Tweede Kamer. E presentacion cu el a duna tabata riba e trabounan realisa e ultimo cuatro añanan y e vision di e di dos Gabinete Mike Eman pa e proximo cuatro añanan.
Na final a combersa cu Jeroen Recourt presidente di Comision Tweede Kamer Relacionnan den Reino riba e presentacion, unda varios miembro di Tweede Kamer tabata presente. “E tabata un bon presentacion. Nos mes conoce Premier Eman caba, kende como líder di e Gobierno anterior a bishita Hulanda regularmente,” el a bisa.
Den e encuentro Tweede Kamber tabata interesa pa sa kico lo bay haci den e di dos periodo pa mantene e confianza di e votadornan. “E contestanan cu el a duna nos tabata bon.” Recourt a agrega cu nan tin un “imagen positivo di Prome Minister”. Y di Aruba el a bisa, cu e isla aki como país a demostra di ta en busca di un formula “con nos por reforsa otro”. Y tambe con Aruba por ta di un valor agrega den Reino pa Hulanda y otro paisnan.
Pa “futuro mira riba e valor agrega cu nos tin pa otro den Reino”. Tweede Kamer, el a bisa, ta aprecia masha hopi e pasonan concreto cu Aruba ta tumando den e direccion aki. “Di parti di Hulanda nos ta spera di por duna contribucion, via empresanan Hulandes y Gobierno”.
Nan ta impresiona cu Aruba ta pasa den situacion dificil, manera ciere di e refineria y hunto cu esaki ta dal pasonan positivo, manera e conferencia di Europe Meets Americas, unda ta haci e conexion di empresanan Hulandes /Europa cu esnan di Latino America via di Aruba. “Esakinan ta desaroyonan positivo cu nos ta spera lo sigui cu nan,” el a termina bisando.


text:
Archivo di February, 2012
Relaciona cu construccion, ampliacion y renobacion di Hospital
ORANJESTAD (AAN): Den oficina di Conseho di Ministro a tuma lugar firmamento entre SOGA (Stichting Onroerend Goed Aruba), AIB y Buro di Arkitecto Bermello, Ajamil y Partners. Esaki a sosode den presencia di Minister di Infrastructura, Integracion y Medio Ambiente Benny Sevinger, Minister di Salubridad Publico y deporte Richard Visser, director medico y financiero di dr. HOH respectivamente Falconi y de Kool, miembronan di SOGA y conseheronan di tanto Gobierno como hospital.
Den nan un atracador busca na Aruba:
ORANJESTAD (AAN): Kustwacht a evita un contrabando di 11 hende cu kier a drenta nos isla den forma clandestino. Tabata den oranan di marduga dialuna cu a capta un señal riba radar. Mesora e unidad di kustwacht a move den direccion di e boto y a bin topa cu esaki yegando costa di Aruba. A bay over na obliga e boto desvia mesora direccion di waf na Savaneta unda kustwacht tin su base. Tur 11 ilegal cu kier a drenta Aruba a keda deteni. E capitan y su ayudante tambe a keda deteni. Awor e ley a cambia y contrabando di hende tin castigo riba dje. Tin varios hende cu a yega di worde sentencia den pasado pa e mesun tipo di contrabandonan aki.
Minister de Meza despues di reunion den fin di siman
ORANJESTAD (AAN): Durante un conferencia di prensa Minister de Meza a amplia riba e deliberacionnan riba refineria Valero cu a tuma lugar fin di siman pasa. Minister a splica cu na luna di December Gobierno a worde informa door di e ehecutivo mas halto na San Antonio di e situacion sumamente precario di e refineria di Aruba. “E situacion di petroleo ta uno masha dificil riba mercado internacional cu tin su efectonan pa economia y mercado di Aruba tambe”, de Meza a bisa. Si compara productonan di diez aña pasa cu awe, por mira un diferencia evidente. De Meza “Esaki ta dificil y dramatico pa e mercado di Aruba. No tin un pais na mundo su so cu por controla esaki, ya cu tur hunto ta participe na e prijs halto di crudo.
Ministerio Publico
ORANJESTAD (AAN): Relaciona cu e accion di detencion di Cuerpo Policial di Aruba riba 20 di Februari 2012, caminda dos sospechoso a fayece, Ministerio Publico ta informa cu e restonan mortal di e personanan aki a worde entrega na e famianan.
Ministerio Publico ta considera ademas importante pa informa cu den e auto den cual e sospechosonan cu a fayece tabata sinta riba e dia en cuestion, a worde haya diesdos (12) kilo di cocaine.
ORANJESTAD (AAN): Ambos sospechoso den e caso di ficha di Casino na Crystal ta keto bay sera. E cantidad di fichanan cu e empleado a coy ta bastante. A haya un total di 68 ficha di 100 dollar cada uno den saco di carson di e empleado. Ademas di esey el a duna un persona cliente den casino un total di 13 ficha.
E dos sospechosonan ta Edsel R kende ta traha mas cu 20 aña den e casino y Ebby S kende ta e hungador y ta conoci den e mundo di seguro na Aruba.
E trahador di Casino ultimo dianan a cuminsa actua straño. E tabata actuando manera un hende cu no ta 100% bon di cabez. El a bay asina leu pa coy ficha sin mas hinca den su saco. Te hasta el a duna e hungador den casino e 13 fichanan.
Hobennan entre 12 y 19 aña bayendo school secundario!
ORANJESTAD (AAN): Departamento di Salud Publico kier informa pueblo di Aruba cu Youth Health Survey 2012, un investigacion bou di nos hobennan cu ta bay school secundario, organiza pa Ministerio di Educacion y Justicia, Ministerio di Salud Publico y Deporte y Organizacion Pan Americano di Salud (PAHO) lo cuminsa awe diamars dia 28 di februari 2012 na EPB Hato y EPB Santa Cruz. E investigacion ta pa haya sa mas di comportacion, actitud, conocemento y percepcion di hobennan entre 12 pa 19 aña di edad, relacion entre nan, relacion familiar, salud sexual, HIV, uzo di substancia, uzo di servicio di salud, salud social y mental, nutricion, higiena, actividad fisico, ambiente escolar y salud dental. E investigacion lo tuma luga na school, durante ora di school.
ORANJESTAD (AAN): Polisnan di Team Palm Beach, diadomingo atardi a bay na un high rise hotel relaciona cu ladronicia. Na e hotel, polisnan a atende e señora di inicialnan T.A.D. di 31 aña naci na Jamaica y biba na Aruba.
E señora a declara, e dia en cuestion a worde horta 1600 Florin for di su tas y e ta desea di entrega keho.
ORANJESTAD (AAN): Dialuna den oranan di merdia pasa di 12 or na e T-kruising dilanti Codemsa na Cumana a sosode un accidente. Un persona a resulta levemente herida.
Na yegada di patruya ta constata cu e pickup blanco di Total Cleaning Services e chauffer no a duna preferencia na e Sentra biniendo di pabou. Esey a haci cu e autonan a dal den otro.
ORANJESTAD (AAN): Debi na e cambio den trafico cu ta tumando luga na diferente caminda, ta bon pa recorda e automobilistanan cu e caya cu tin pabou di AMC Unicon bay zuid a bira un caya verboden pa drenta aden.
Asina mes cu dos borchi poni ambos banda di caminda por a mira con keto bay automobilistanan ta cana drenta e caya aki manera tabata e custumber antes, sin paga tino cu e borchinan
Diaranzon aki lo trece puntonan dilanti:
ORANJESTAD (AAN) – Den un entrevista cu DIARIO a realiza cu señor Leo Yarzagaray, presidente di Fundacion CAS, el a duna di conoce cu e instancia aki ta bay cambia di identidad huridico, y envez di un fundacion lo bira un Asociacion pa defensa di e consumidor.
“Den e transcurso di añanan nos a bin realiza cu ta necesario pa envez cu nos tin e identidad huridico di Fundacion, cu ta un organizacion sin miembro, nos bira un Asociacion, cu tin miembronan cu por sali na defensa y promocion di interes di e consumidor”, señor Yarzagaray a expresa. Tabata tin discusionnan caba si ta bon pa e fundacion keda solamente na interes di e consumidor, of si mester amplia esaki y bin cu un asociacion di ciudadanonan di Aruba.
ORANJESTAD(AAN):– Diabierna anochi polis a wordo manda pa Sasaki direccion luz di trafico di ex Adventure Golf.
Esaki pa un boto cu tabata riba caminda.
Na yegada di e patruya a bin topa cu un boto riba su trailer para parcialmente tambe riba caminda.
E doño di e boto a conta cu e tire di e trailer a kibra y cu e boto a raspa riba e caminda.
ORANJESTAD (AAN)- Diasabra 25 di Februari, 22 alumnonan di karate a hasi examen pa cambio di faha. E alumnonan ta di Academia Shotokan Karate-Do Aruba, situa na e mall di Tanki Leendert 249. Cu hopi esfuerzo y perseverancia desde 4:30 di atardi te cu 10:30 di anochi, e alumnonan a logra nan meta.
Un peaton a fayece na Hospital
ORANJESTAD(AAN): Diabierna
anochi a sosode un accidente basta
serio net na altura di e rotonde
di Pos Chikito.
Aki un ciudadano, Epigenio
van der Biezen, canando na
pia, a subi caminda sin paga tino
a wordo gedal pa un auto
net prome cu e rotonde.
Mesora polis y ambulance a ser
manda na e sitio.
Eybao e victima tabata mustra di tabata tin hopi golpi na su curpa.
Cu urgencia a bai cune Dr Horacio Oduber Hospital. Eynan dokter a cuminsa atende mesora pa purba sakba su bida. Ademas di e dal su cabez fuertemente na rand di e windshield, e tabata tin tambe pianan fractura. Tabata un impacto fuerte.
Cumbre na Aruba riba gas y petroleo riba su mes ta un logro
ORANJESTAD(AAN): Mundialmente e crisis riba petroleo ta un punto di preocupacion grandi. No ta pasa un dia cu e noticia di prijs halto y creciente di crudo no ta den luz di atencion. Na Aruba e situacion aki ta afectando nos tambe, sigur pa e isla chikito y vulnerabel cu nos ta. Valero Aruba ya algun luna atras a anuncia di lo cera su portanan meramente pa e prijs di crudo cu ta asina halto cu ta pone cu su operacionnan ya no ta rendabel. Un situacion ilustrativo di loke ta pasando mundialmente.
No a papia di deadline cu Valero, segun Prome Minister:
ORANJESTAD (AAN) – Prome Minister mr. Mike Eman, a duna di conoce den entrevista cu Matutino DIARIO, cu durante e reunion di Diabierna cu ehecutivonan halto riba materia petrolero, nan a yega na un acuerdo cu ta consisti di tres punto. E empresanan y paisnan presente a palabra cu nan tin interes riba un partnership pa loke ta trata e refineria y pa sigui discuti riba e parti aki. Tambe a palabra riba e interes cu tin pa exploracion di gas na Aruba, entre Repsol y Ecopetrol, y riba e interes grandi cu tin entre Gas Unie, Repsol, Ecopetrol pa loke ta trata suministro di gas pa nos pais, y naturalmente tur cos den combinacion cu Pais Aruba.
“ Tur e combinacionnan aki a pone nos den un mehor posicion, cu simplemente ora bo ta papia riba un problematica na e momentonan aki di crudo y di e refineria.


text:
May 24, 2013 / Lokal
Bosero Polisial Reggie Huggins: “Te na e momentonan aki, HOMBER DETENE NA HATO NO TA SOSPECHOSO KASO ASESINATO WIELS ...E ta sospechoso di un kaso asesinato di aña 2012...
...Minister Navarro...
...tarifanan mester subi...
...segun direktor di Direktiva di Skolnan Katóliko, sra. Lisette van Lamoen-Garmers... DIREKTIVA SKOL KATOLIKO A PERDE KONFIANSA DEN KABES ST. ALBERTUS COLLEGE ...konflikto mudansa rondó dje skol a “yena e hèmber”...
Blanchard direktor CAP: Den 2013 a invertí 9 mion dòler na drecha
...di akuerdo ku minister Nelson Navarro... NIUN PARLAMENTARIO A HASI PETISHON PA ARMA ...”si nan ke arma, nan hink’é den lei aktual di arma”...
...Shena Rogers-Conradus...
Eustatius a pleita pa anulá e kaso:
HOF KE TENDE VERBALISTANTENAN TOG DEN KASO DI SHERMAN
A.G. A PIDI PA RATIFIKA KASTIGU DI 48 LUNA PA DRUWENTLY
...minister Steve Martina a presentá...
Remitido
…Mayan djasabra…
© 2013-15 Extra - Notisia di Korsou


text:
SETAR Guide
SETAR ta expande e famia di TV Everywhere cu un servicio specialmente pa iPhone y Android.
E servicio aki ta similar na esun existente TotalGuide xD pa iPad, pero cu awor ta obtenibel pa iPhone y Android tambe.
SETAR Guide ta nomber di e aplicacion obtenibel riba App Store y Play Store, completamente gratis. SETAR Guide ta ofrece diferente funcion nan manera:
- Ricibi informacion detaya di programacion, actor/actriz, y mucho mas
- Personaliza e aplicacion a base di bo gusto, pa asina facilita e buskeda di informacion
- Cambia canal for di e aplicacion
- Programa grabacion via e aplicacion pa bo DVR (Digital Video Recorder) na cas
E ta 3 stap hopi facil:
- Download e aplicacion SETAR Guide riba bo iPhone of Android
Bay riba bo App Store (si bo tin iPhone) of Play Store (si bo tin Android) y busca SETAR Guide.
- Crea of uza bo account existente
Crea un account (username, email y password) of registra cu bo account di Remote DVR y TV Listings (TV Listings- riba www.setar.aw)
- Conecta e aplicacion na bo box di Cable
- Riba SETAR Guide click “settings” despues “add new device”
- Hinca e “device code”** y nombra e box cu bo a link na SETAR Guide
- Click “register” pa link nan
**Device code: Esaki ta un code temporal cu bo ta haya riba bo box di Cable (DVR of HD box).
Cu bo remote control:
- Primi 2 biaha riba “menu” pa yega General Settings
- Den Preferences selecta “remote access”
- “Enable” e remote access pa haya e “device code” temporal
Tur Motorola DVR y HD box tin acceso na e code aki. E code ta keda valido pa algun minuut. Si bo no logra hinca e code liher den e SETAR Guide, bo lo mester bolbe haci e paso nan aki pa por haya un code nobo.


text:
Probablemente Tiara Air ta reactiva su operacion completo pa fin di augustus
ORANJESTAD (AAN): Despues cu Tiara Air a ricibi su prome di un serie di pago corespondiente aña 2013, nan a cuminsa cu e preparacionnan pa e aerolinea por cuminsa bula bek probablemente den un luna di tempo.
Den combersacion cu Alejandro Muyale, director di Tiara Air, el a duna un splicacion di tur loke ta haciendo pa e aerolinea por reanuda su operacionnan mas pronto posibel pero den forma sigur. Recientemente e compania a yega na un acuerdo di pago cu Venezuela, pa tur loke nan mester haya di aña 2013.
E acuerdo aki, cu a keda concretisa den luna di juni, ta encera cu lo bay haci e pago den seis “installment” di cual e prome parti a wordo ricibi den luna di juni caba.
Segun Muyale, cu e suma aki a logra paga salario di lunanan di juni y juli, ta pagando e trabou di mantencion di e avionnan cu a keda para door di e problema di falta di pago, ta entrenando tripulacion di Cabina. Tur esaki cu e meta pa reactiva e operacion pa final di luna di augustus.
Door cu e caso a bay Corte, e compania a haya un proteccion di pago te cu 26 di october, 2015. E compania lo tuma contact cu tur nan acreedornan pa yega na un acuerdo di pago, basa riba loke e compania lo bay ta ricibiendo for di Venezuela. Loke cu tin awor ta un Tiara Air nobo cu a wordo restructura. For di un grupo di 130 empleado esaki a wordo baha te na 60 empleado. E ultimo aki cu ta esun cu ta sigui den e Tiara nobo a ricibi nan salario di e dos ultimo lunanan. Ta trahando riba un plan di pago pa e salarionan cu ta pendiente cu e otro grupo, pa wordo ehecuta ora cu haya otro pagonan, probablemente pa fin di aña of prome tambe.
Tiara awo tin un ruta riba Punto Fijo, riba cual tin hopi demanda localmente pa esaki. E ruta aki Tiara ta bula cu un nave gecharter y ta wordo ehecuta door di otro aerolinea cu nan a contrata, mientras cu nan ta drechando nan mesun avionnan. Unabes cu mantencion y reparacion ta cla, lo avisa Direccion di Aviacion pa haci nan control necesario pa haya fecha pa nan por cuminsa bula cu nan mesun avionnan.
Te aworaki lo bay ta uzando nan mesun avionnan cu ta un Lear 35, cu ta wordo uza como Air Ambulance pa AZV y esnan cu ta uza pa bula entre e islanan. Ta bay traha un schedule minimo cu ta haci cu por uza solamente un avion. Lo tin un di dos avion cu lo fungi como back-up, permitiendo e compania traha riba nan “on time performance”. Ademas tin e Boeing 737 cu ainda no por bisa con lo bay haci uzo di dje.


text:
Organisashon
E organisashon di Wit Gele Kruis ta consisti di 45 empleado: 34 ta traha den cuido, 6 den administrashon y 5 den maneho. Banda di esaki tin 2 empleado cu ta percura pa informashon relashon√° cu diabetiko y dietista.
Vision di Wit Gele Kruis
E fundashon pa higiena di pueblo di Wit Gele Kruis Aruba ta ofrese cuido di calidad na necesidad di e comunidad Arubano. Tambe Wit Gele Kruis kier duna servicio na cas di calidad y pagabel pa medio di cuido di bario. E cuido di mayor y mucha hunto cu e cuido di parto ta duna cuido di salud preventivo di calidad halto na tanto tur mucha ariba Aruba entre e edad di 0 pa 5 anja, como nan mayornan/ educador.
Kiko nos tin pa ofrese?
Wit Gele Kruis ta brinda su empleadonan un trabou variabel y agradabel. Pa medio di brinida cuido di calidad y duna informashon, Wit Gele Kruis por sostene e pueblo Arubano. Wit Gele Kruis ta tambe un organisashon cu ta bringa pa bai dilanti. Ora cu nos ta crece, nos por brinda e mihor servicio na nos cliente, Wit Gele Kruis ta brinda un cultura di negoshi habri, cu bon kondishonnan di trabou y ta brinda trabou cu sentido cu ta importante pa nos pueblo.
Actividadnan di cuido di bario
E cuido di bario di Wit Gele Kruis t a okupa su mes cu hopi diferente actividad. Por ehempel di cuido di curpa, hora di consulta cu dietista, duna hangua te cu control di presion. E vision si cuido di bario ta: duna servicio di calidad y pagabel na cas pa henter pueblo Arubano.
Actividadnan di cuido di mayor y yiu / cuido di parto
E vision di cuido mayor y yiu y di cuido durante parto ta: duna cuido di salud preventivo di calidad halto na tur mucha ariba Aruba entre e edad di 0 pa 5 anja y nan mayornan/educador. E actividadnan ta hopi diferente y nan ta consisti di entre otro: anochinan informativo pa futuro mayornan, ofisina pa consulta, bishita na cas, vaccuna, cuido di djente y ofisina pa preguntanan tocante kriamento y informashon


text:
Ningun hende kier papia di tiro fatal
ORANJESTAD.(AAN); Keto bay recherche ta buscando e lugar na unda un ciudadano tragicamente a perde su bida. Manera a wordo publica di e caso tragico na unda un hoben a perde su bida pa medio di bala cayente cu a perfora su frente cu resultado fatal. Ta asina cu dialuna anochi, e ora exacto no ta cla pa autoridad y tampoco na unda e accidente fatal a tuma lugar e victima Francis Gomez a wordo transporta pa hospital cu herida na cabez , den un vehiculo modelo B.M.W. Pero na poli nada no por a hasi mas pa Francis ya cu practicamente e lo a yega morto na poli.
Dr. Borsukiewicz a constata morto di Frances. Tanto e curpa sin bida di Francis y e vehiculo BMW den cual el a wordo transporta a keda confisca riba orden di fiscal.
Mientras tanto su amigo Jairo J.M. Roos di 22 tambe a keda deteni riba orden di Ministerio Publico relaciona cu e caso tragico.
Interogacion ta importante pero lo tin problema pa autoridad haya e berdad ya cu ni amigonan tampoco famia no kier bisa nada.
Hasta den bario di Jan Fleming ningun hende no kier comenta. Rumornan ta bisa cu tabata hasi e arma limpi , otro informe ta indica cu wega tabata wordo hasi, pero un cos ta sigur, e arma di candela ta keda un obheto peligroso.
Ta varios persona a perde nan bida pa motibo di sea tin un pistol of revolver ilegal den nan poder.
Y den e caso tragico y specifico aki na unda Francis a perde su bida e so por a bisa kico a sosode .
Manera ta conoci “Deadman don’t Talk”, pesey tambe autoridad ta suplica ciudadanonan y amigonan ademas famia cu lo por asa algo, pa nan yama libermente despacho di recherche na Santa Cruz na 5272900 dunando bo cooperacion pa trese claridad di e morto tragico di Francis Gomez.
Un hoben cu a nace riba 14 di maart 1988 y tabata biba na Jan Fleming 12 A.
Ademas tipline ta disponible yamando 11141 y bo ta keda anonimo.


text:
Homber Dominicano a uza identidad di Arubiano pa haya paspoort falso
El a haya castigo di 15 luna
ORANJESTAD(AAN): Recientemente Joan F.M.D di Republica Dominicana a presenta dilanti di huez, debi na e hecho cu el a wordo acusa di a hasi uso di paspoort falso y carchi di identidad falso, como tambe posesion di documento falso di declaracion di bon conducta y un ‘uitreksel di bevolking’, falso. El a wordo acusa tambe di exportacion di droga, como cu el a guli bolita.
Huez a trece dilanti cu e homber a wordo deteni na aeropuerto, pasobra su paspoort lo ta falso.
E paspoort berdad tabata falso.
El a pone su potret, pero el a uza datonan di un persona Arubiano. Ora el a wordo deteni, el a admiti tambe cu el a guli un cantidad di bolita.
En total e tabata tin 83 bolita den su tripanan, pa un total di 928,1 gram di cocaina.
E acusado a declara cerca polis cu un homber Colombiano a ofrece 4200 Euro pa e bay cu e droga pa Hulanda.
Pa loke ta e paspoort falso, e homber a splica cu e tabata biba na Corsow, pero e proceso pa e haya paspoort Hulandes lo dura mucho hopi y pesey el a dicidi di paga un persona Hulandes 4700 dollar pa e haya un paspoort.
El a bisa cu e homber a bin cu tur e documentonan pe na Corsow, incluyendo e papel di bon conducta, e uitreksel di bevolking y e paspoort y I.D falso.
Huez y fiscal a hasi e homber diferente pregunta, relaciona cu e hecho cu a ripara cu el a biaha pa Bonaire, St Maarten y Aruba.
E homber a declara tambe na corte cu su yiu na Santo Domingo tabata blo pidie pa e bay eynan, pa e por conoce, como cu e homber nunca a conoce e yiu.
El a bisa cu for di Corsow el a bin Aruba en vez di Santo Domingo, pasobra tabata mas barata.
E kier a busca un trabao.
Fiscal y huez tabata practicamente convenci cu e homber mes a bay bevolking di Aruba, pa regla e documentonan y el a keda para riba un no.
Huez sinembargo a mustre riba e hecho cu pa bo hasi peticion pa un paspoort, bo mes mester bay. Ademas di esaki den e paspoort tabata tin para su estatura cu ta 1 meter 55, pues esey ta un indicacion cu e mes a para eynan pa nan midie.
Record di aeropuerto ta mustra tambe cu Joan a bin Aruba riba 14 di Mei 2008 y a Sali bek dia 17. Dia 14 di Mei ta net e dia cu documentonan a wordo regla na censo, como tambe dia 15 di Mei.
E persona di cual e nomber y identidad a wordo horta, tambe tabata presente na corte y el a splica e problema cu el a haya su mes aden na aeropuerto un dia cu e mester a biaha pa Miami.
Nan a pare y interoge, pasobra pues tabata tin dos paspoort den circulacion cu mesun nomber.
Afortunadamente nan a haya sa na ora cu e tabata e persona original y asina e no a perde su buelo.
Fiscal a indica cu e no ta kere ningun parti di e storia di e acusado. El a bisa tambe cu Landsrecherche ta investigando profundamente con e asunto di regla e paspoort falso aki por a wordo logra asina facil.
Fiscal a bisa tambe cu e homber ta bisa cu su yiu kier wak e, pero si e homber kier a bay, e por a bay varios biaha cu e 4700 dollar cu el a paga pa e paspoort falso. Fiscal a exigi un castigo di 18 luna contra e acusado.
Huez a dicidi di dune un castigo di 15 luna.